Maďarský epremiér Gyurcsány označil Orbána za politického darebáka

Gyurcsány vyzval Maďarov na odpor voči Orbánovi.

BUDAPEŠŤ. Deväť rokov vlády Fideszu síce z politického hľadiska môže byť úspechom, avšak z historického pohľadu je výkon vládnej strany poburujúci a vláda premiéra Viktora Orbána je odsúdená na krach. Vyhlásil to v sobotu v Budapešti maďarský expremiér a predseda opozičnej strany Demokratická koalícia (DK) Ferenc Gyurcsány, ktorý vyzval Maďarov na odpor voči Orbánovi. Expremiérov 15. výročný prejav o stave krajiny, ktorého tradíciu založil ešte ako predseda vlády, naživo vysielala internetová stránka komerčnej televízie ATV. Podujatie s pozvanými hosťami zorganizovala Nadácia za novú republiku, ktorá je nadáciou DK. Gyurcsány stav krajiny hodnotil deň pred 21. výročným prejavom Orbána. Podľa predsedu DK vláda Fideszu hovorí iba o migrantoch, avšak o ďalších vážnych otázkach budúcnosti mlčí. Z toho podľa expremiéra vyplýva, že Orbán chce Maďarsko udržiavať v strachu. "Orbán vetoval viacero dohôd o riešení migrácie. Znamená to, že tieto problémy nechce vyriešiť, ale ich chce udržiavať, pretože mu to pomáha zostať pri moci. Z tohto pohľadu je Orbán politickým darebákom, ktorý svoj ľud ženie do neúspechu a prehry," povedal Gyurcsány. Expremiér odkázal Maďarom, že ak chcú byť skutočnými vlastencami, tak by sa mali Orbánovi vzoprieť. Ocenil, že odpor voči novele zákonníka práce o nadčasoch, ktorú verejnosť označuje iba ako "otrocký zákon", spojil v decembri parlamentnú i mimoparlamentnú opozíciu. "Významná časť krajiny sa vzbúrila, opozičné strany sa spojili aj napriek mnohým nezhodám," zdôraznil. V súvislosti s nadchádzajúcimi voľbami do Európskeho parlamentu Gyurcsány povedal, že v nich ide o to, či európski voliči budú voliť spolupracujúcu Európu nemeckej kancelárky Angely Merkelovej a francúzskeho prezidenta Emmanuela Macrona, alebo politiku vytvárania konfliktov Orbána a ministra vnútra talianskej pravicovo-populistickej vlády Mattea Salviniho.


PREŠPORSKÉ DESATOROCoddington: Mestu škodí, že je každého a zároveň nikoho

O tom, ako vníma Bratislavu, hovorí spisovateľka ANDREA CODDINGTON.

V rubrike Prešporské desatoro odpovedajú zaujímaví Bratislavčania na rovnakých 10 otázok o svojom vzťahu k mestu. 1. Niekto Bratislavu vníma ako krásavicu na Dunaji, iný ako predmestie Viedne a niekto zas ako špinavú dieru s neochotnými ľuďmi. Čím je pre vás? "Bratislava je svojská. Niekedy je prítulná a niekedy nebezpečná. Mohla by byť krajšia a vľúdnejšia. A hlavne my v nej." 2. Čo na dnešnom Prešporku zbožňujete? "Leto - jógu na Železnej studničke, promenádu pri Dunaji a malé zmrzlinárne." 3. A čo naopak na ňom z duše nenávidíte? "Nevľúdnosť. Opilcov, grobianov v MHD, drogy. Zlobu - v akejkoľvek forme." 4. Každý má svoje obľúbené miesta, kde si rád prevetrá hlavu a uvoľní sa. Kde je v Bratislave to vaše naj miesto? "Železná studnička." 5. Ako vnímate celomestskú parkovaciu politiku, ktorá dáva mestským častiam možnosť, aby si nastavili pravidlá samy a uprednostňuje domácich pred mimobratislavskými? "Neriešim, čo sa ma bytostne netýka. Parkujem vo vlastnej garáži a do mesta autom chodím minimálne." 6. Dávny Pressburg bol multikultúrny. Až do vojny tu žili pokope Slováci, Nemci, Maďari, Česi či Židia. Je tu dnes podľa vás miesto pre migrantov a viete si v Bratislave predstaviť mešitu? "Mešitu si tu viem predstaviť. Nemám však pocit, že Bratislava je mesto, kde sa 'inakosť' víta alebo toleruje. A po pravde - historická multikultúrnosť Bratislavy bola iná, akoby bola tá dnešná..." 7. V meste žijú ľudia z rôznych kútov. Tí na domácich nadávajú a nevraživosť funguje aj opačne. V čom tkvie podľa vás problém? "Cépečkari ju nikdy neprijali za 'svoju'. Je každého a nikoho a to jej škodí." 8. Potrebuje Bratislava metro? "Áno" 9. Ktorému zaniknutému miestu v Bratislave by ste radi prinavrátili život? "Synagóge v Starom meste." 10. Povedzme, že máte stotisíc eur na to, aby ste v meste niečo zmenili. Na čo by ste ich dali? "Postavila by som park. A každému developerovi by som navyše prikázala za každú postavenú budovu postaviť jeden park, alebo vysadiť xy stromov."


Merkelová chce zastaviť manipuláciu. Google a Facebook majú odhaliť tajomstvá

Algoritmy, ktoré využívajú Google, Bing, Twitter či Facebook na filtrovanie obsahu, by mali byť verejné, tvrdí nemecká kancelárka.

BERLÍN, BRATISLAVA. Ak chcete vedieť, čo nové sa udialo na dedine, zájdete do obchodu, krčmy alebo kostola. Na každom z týchto miest sa dozviete rovnaké veci, avšak vždy s úplne iným postojom ľudí. Rovnaké je to aj na internete. Hoci milióny internetových stránok prinášajú pestré pohľady na svet, pred vaše oči sa dostanú iba tie informácie, ktoré prejdú cez výber internetových gigantov. Je to Google, Facebook, Bing či Twitter, ktoré svojimi algoritmami určujú, čo sa vám zobrazí, a čo nie. Práve oni sprostredkúvajú informácie, ktoré zostavili autori, redaktori, médiá či blogeri. Vyhľadávače stanovujú poradie zobrazených výsledkov, sociálne siete triedia príspevky, z ktorých automaticky zobrazia iba niektoré. Nik nevie povedať, či ide o férové pravidlá, alebo manipulácie, ktoré umožňujú ovplyvňovať verejnú mienku. Nemecká kancelárka Angela Merkelová preto vyzvala technologických gigantov, aby boli ich výberové a hodnotiace algoritmy verejne dostupné. Má to pomôcť odborníkom odhadnúť, do akej miery sociálne siete a vyhľadávače mienkotvorne zasahujú do spoločenského života. "Veľké internetové portály sa so svojimi algoritmami stali uchom ihly, cez ktoré musia rôzne médiá prejsť, aby sa dostali k používateľom," povedala Merkelová minulý týždeň na konferencii Medientage v Mníchove. "Ak tieto algoritmy nie sú transparentné, môžu viesť k deformácii nášho vnímania a zužovaniu nášho okruhu dostupných informácií." Kritici poukazujú na to, že hoci internetoví giganti informujú o svojom prístupe, vždy ide iba o technické detaily, z ktorých vecné fungovanie vyčítať nemožno. Z minulosti je známych viacero obvinení, ktoré boli mierené proti vyhľadávačom a sociálnym sieťam pre údajnú manipuláciu voličov či občanov.


Facebook zakročil proti Iránu, zmazal falošné stránky aj účty

Iránske stránky a účty boli aktívne vo viacerých krajinách, vrátane USA.

NEW YORK. Sociálna sieť Facebook vo štvrtok odstránila 783 falošných stránok, užívateľských účtov a skupín spojených s Iránom, ktoré sa podľa nej dopúšťali "koordinovanej zavádzajúcej činnosti", informovala vo štvrtok agentúra AP. Termín koordinovaná zavádzajúca činnosť sociálna sieť používa na označenie falošných účtov, cieľom ktorých je narúšať politický proces a voľby. Iránske stránky a účty boli aktívne vo viacerých krajinách, vrátane USA, Nemecka a Francúzska a využívané na šírenie iránskej propagandy, napísal webový portál televíznej stanice CNBC. Spoločnosť Facebook sa podľa CNBC snaží odstrániť zo svojich služieb dezinformácie. Facebook v posledných mesiacoch zaviedol podobné opatrenia aj Mjanmarsku, Bangladéši a v Rusku, pripomína AP.


Alkohol, obavy a dlhý spánok. Čo spôsobuje nočné mory?

Čím je dlhšia fáza plytkého spánku, tým je väčšia šanca na nočné mory.

BRATISLAVA. Väčšinou prídu v poslednej tretine nočného spánku. Obrazy, kde máte vytrhané zuby, stojíte nahí na verejnosti, pochovávajú vás zaživa alebo padáte z okraja budovy. Sny a s nimi aj nočné mory prichádzajú najčastejšie počas fázy plytkého spánku REM a tá posledná je najdlhšia. Výskum teraz potvrdil, že čím dlhšie spíte, o to väčšiu šancu máte, že zažijete nočnú moru. Určili preto najlepšiu dĺžku spánku na boj proti zlým snom. Výskum publikovali vo vedeckom časopise Social Psychiatry and Psychiatric Epidemiology. Do štúdie zapojili 846 ľudí. Vypĺňali dotazník o svojich nočných morách za posledné dva týždne a odpovedali aj na otázky o dĺžke spánku, ťažkostiach a traumách v živote, ale aj o tom, koľko alkoholu vypili. Prekvapivo alkohol či cvičenie na nočné mory nijako nevplývali. Najčastejšie mali nočné mory ľudia, ktorí sa príliš obávali budúcnosti alebo toho, že urobia niečo zle. Ak sa ľudia takýmito myšlienkami trápia krátko pred spaním, negatívny obsah snov sa zvýši. Veľa nočných môr zažívali aj ľudia, ktorí spali dlhšie ako deväť hodín. Dlhší spánok totiž predlžuje aj poslednú snovú fázu a šanca na nočnú moru je tak vyššia. Vedci ešte musia objaviť, aký je vzťah medzi obavami, dĺžkou spánku a nočnými morami. Dovtedy však radia ľuďom, aby spali menej ako deväť hodín. Bojovať by mali aj s obavami. "Obavy môžu byť účinne liečené pomocou terapie. Bolo by dobré urobiť viac výskumov o tom, či by to znížilo nočné mory," hovorí pre magazín New Scientist autorka štúdie Stephanie Reková z Oxfordskej univerzity. DOI: 10.1007/s00127-017-1408-7


Nemecký prezident dúfa, že Británia vystúpi z EÚ pred 23. májom

Steinmeier pripustil, že hádanie sa okolo brexitu sa čoraz ťažšie vysvetľuje.

BERLÍN. Nemecký prezident Frank-Walter Steinmeier ocenil Európsku úniu za jej rozhodnutie odložiť konečný termín brexitu. Zároveň však dúfa, že Spojené kráľovstvo vystúpi z eurobloku ešte pred nadchádzajúcimi voľbami do Európskeho parlamentu (EP) 23. mája. Steinmeier to uviedol pre sobotňajšie vydanie novín Süddeutsche Zeitung, píše agentúra DPA. Najdôležitejšie podľa neho bolo "urobiť všetko preto, aby sme obmedzili negatívne dôsledky", povedal pre nemecký denník. "Toto utrpenie nemôže byť donekonečna." "Je to dôvodom, prečo by bolo najlepšie, aby britský parlament rýchlo dosiahol konštruktívnu väčšinu pre zmluvu o odstúpení - to znamená pred voľbami koncom mája," pokračoval nemecký prezident. Steinmeier pripustil, že hádanie sa okolo brexitu sa čoraz ťažšie chápe a vysvetľuje. "Musí byť jasné, že brexit je hlboká rana s obrovskými následkami - pre Britániu, ale aj pre európsku dvadsaťsedmičku," zdôraznil. Lídri 27 členských krajín Únie v stredu rozhodli o odklade brexitu do 31. októbra. Ide o flexibilný termín, čo znamená, že Británia môže Úniu opustiť aj skôr, ak britský parlament schváli dohodu, ktorú Mayovej vláda uzavrela s Bruselom. Britskí poslanci však už túto dohodu trikrát odmietli. Ak bude Británia 23. mája, keď začnú voľby do Európskeho parlamentu (EP), ešte stále členom EÚ, bude musieť tieto voľby taktiež usporiadať. Ak by tieto voľby nerealizovali, Briti vystúpia z EÚ automaticky 1. júna 2019 bez dohody.


Lídri SaS kritizovali Dankov prejav v Moskve, bol mimo reality

Opozičná strana upozornila aj na nekomplexné opatrenia na ochranu pralesov v Karpatoch.

BRATISLAVA. Prvý, kto porušil vyhlásenie troch ústavných činiteľov z 23. októbra 2017 k slovenskej zahraničnej politike, je predseda parlamentu Andrej Danko, informovali členovia strany Sloboda a Solidarita Richard Sulík, Ľubomír Galko a Jana Kiššová. "Spolu s prezidentom Andrejom Kiskom a premiérom Robertom Ficom sa zaviazal "dbať o jasnú a zodpovednú komunikáciu proeurópskej a proatlantickej orientácie Slovenskej republiky a spoločne prijatých rozhodnutí v rámci Európskej únie a NATO," uviedli zástupcovia SaS. Odporúčame vládnej koalícii, aby zahraničné cesty predsedu parlamentu Andreja Danka obmedzila na minimum. Podľa Sas, ubmisívne postoje, ktoré Andrej Danko predviedol na návšteve Ruska, pripomínajú vazalský slogan československých komunistov. "So Sovietskym zväzom na večné časy a nikdy inak" a sú v priamom protiklade s uvedenou deklaráciou. Dankove výroky, adresované ruským partnerom, že "chápeme vás ako priateľa a dostali sme dar od boha rozvíjať náš slovanský svet," dokazujú, že jeho vedomie je na úrovni naivného panslavizmu na úrovni 19. storočia a je celkom mimo reality," upozorňuje SaS. "Predseda parlamentu Andrej Danko je ústavný činiteľ, nezastupuje len svoju pomýlenú myseľ a SNS, ale všetkých občanov Slovenskej republiky. Je povinný držať sa oficiálnej línie slovenskej zahraničnej politiky a vlastných záväzkov, ktoré v tejto oblasti dobrovoľne prijal," znie stanovisko SaS. "Odporúčame vládnej koalícii, aby zahraničné cesty predsedu parlamentu Andreja Danka obmedzila na minimum. Slovenskú zahraničnú politiku musia reprezentovať politici, ktorí neulietajú na jednu alebo druhú stranu; sledujú záujmy občanov na Slovensku a majú triezvy pohľad na Rusko i Európsku úniu.," dodáva opozičná SaS. Sloboda a Solidarita sa vyjadrila aj k opatreniu vlády SR ohľadom vyššej ochrany lokality svetového dedičstva UNESCO Staré bukové lesy a bukové pralesy Karpát. Tímlíderka SaS pre životné prostredie Anna Zemanová uviedla, že súbor opatrení nie je komplexný. "Vláda SR opäť prijíma dôležité opatrenia len naoko, čo sa aktuálne ukazuje v prípade unikátnych slovenských pralesov. Pokiaľ sa nezačnú projekty riešiť poriadne a budú sa schvaľovať len aby boli, naša účasť v prestížnych zoznamoch bude napokon tiež len naoko a čo je najhoršie, nakrátko,“ uviedla vo vyhlásení. Výbor svetového dedičstva UNESCO v júli vyzval Slovensko, aby do februára budúceho roka definitívne určilo hranice lokality a jej nárazníkovej zóny, zaistilo ochranu pred ťažbou dreva a lovom zveri, dopracovalo integrovaný manažmentový plán a podporilo udržateľný cestovný ruch. „Vláda síce zareagovala rýchlo a schválila materiál, ktorý sa volá Komplexný návrh opatrení, záplatu však šila horúcou ihlou. A tak to aj vyzerá," konštatovala Zemanová. Schválenému návrhu podľa nej chýbajú akékoľvek konkrétne opatrenia, analýza vplyvov na rozpočet verejnej správy, podnikateľské prostredie, sociálne vplyvy a vplyvy na životné prostredie. Zemanová pripomenula, že obsah navyše nebol prekonzultovaný s dotknutými župami, hoci problematika cestovného ruchu spadá priamo do ich kompetencií. Chýbajú jej aj vyjadrenia vlastníkov či akákoľvek ucelená stratégia pre rozvoj v regióne. SaS preto žiada vládu, aby verejnosť informovala o bezodkladnej úlohe zastaviť ťažbu v danom území a aby do realizácie úloh v cestovnom ruchu zakomponovala aj príslušné samosprávne kraje.


Penta Hospitals má nového generálneho riaditeľa

Martin Hrežo sa stal generálnym riaditeľom a predsedom predstavenstva.

BRATISLAVA. Martin Hrežo sa stal generálnym riaditeľom (CEO) a predsedom predstavenstva medzinárodnej siete nemocníc a polikliník Penta Hospitals International (PHI). Spoločnosť Penta o tom informovala v tlačovej správe. Jeho poslaním bude v najbližších rokoch pokračovať v realizácii dlhodobej stratégie skupiny.Od roku 2012 bol Martin Hrežo ako finančný riaditeľ súčasťou tímu Sveta zdravia na Slovensku. Stál pri zrode najväčšej siete nemocníc v skupine PHI. Od začiatku roka 2017 až doteraz pôsobil ako holdingový finančný riaditeľ zodpovedný za finančné riadenie vo všetkých troch krajinách skupiny PHI. Menšinový podiel Penty vo vydavateľstve Petit Press nemá žiaden vplyv na redakčný obsah.


STĹPČEK JAKUBA FILAKaliňákovo vyhováranie nemá zmysel

Pochybné zákazky

Pre štát robia aj ďalej

Stĺpček Jakuba Fila

Bez ohľadu na porušenie alebo neporušenie zákona, dôvodov na odstúpenie je dosť.

Keď sa Robert Kaliňák vyhovára, či nevyvodí politickú zodpovednosť za kauzu Bašternák a neodstúpi, s obľubou hovorí, že mu ešte stále nikto neukázal, kde porušil zákon. Je to veľmi umná argumentačná barlička, ale je v podstate nezmyselná. Otázka totiž nespočíva v tom, či zákon porušil, ale či existujú dôvody, pre ktoré by mal odstúpiť. No tak poporiadku: Hedviga Malinová, výbušnina v Írsku, spackané zrušenie združenia Slovenská pospolitosť, zbitá kazašská novinárka, zamestnanie sponzora Smeru Bernarda Slobodníka ako šéfa finančnej polície, ním nevyšetrovanie kauzy Bašternák alebo obchod s Bašternákom samotným. Ďalšie odhalenia okolo firmy Erupsi a spleti Kaliňákových kamarátov hasičov či advokátov, už iba potvrdzujú fakt, že bez ohľadu na porušený zákon, dôvodov na odstúpenie je dosť. Ficom sľubované tri sekundy už Kaliňák dávno presluhuje. Celkovo tri volebné obdobia.


Saganovi ubudne rival na MS, Viviani nie je superman

Rodák z mestečka Isola della Scala má jasný plán na zvyšok sezóny 2019.

BRATISLAVA. Taliansky cyklista Elia Viviani v nedeľu ovládol preteky s hromadným štartom kategórie elite na majstrovstvách Európy v holandskom Alkmaare. Skúsený tridsiatnik triumfoval preňho netypickým spôsobom, keď uspel v záverečnom súboji dvojice jazdcov z úniku. Čistokrvný špurtér ukazuje počas celej sezóny vynikajúcu formu, ale krátko po skončení kontinentálneho šampionátu uviedol, že na septembrové MS v britskom Yorkshire nemyslí. "To bude úplne iný príbeh. Lídrom talianskeho tímu bude Matteo Trentin a ja nie som Superman. Bolo by hlúpe myslieť si, že by som prišiel na svetový šampionát v ideálnej fyzickej kondícii," uviedol v rozhovore pre taliansky denník La Gazzetta dello Sport Viviani, ktorého citoval aj portál Cyclingnews.com. Člen družstva Deceuninck Quick-Step narážal svojím vyjadrením na to, že v aktuálnom roku absolvoval už 72 súťažných dní vrátane celej Tour de France a trať vo Veľkej Británii povedie zvlneným terénom s množstvom technických úsekov. Rodák z mestečka Isola della Scala má navyše jasný plán na zvyšok sezóny 2019. "V závere augusta sa chcem predstaviť na jednorazových pretekoch v Hamburgu a o týždeň neskôr ma čaká podujatie vo francúzskom Plouay. V októbri sa chcem zúčastniť na dráhových ME v holandskom Apeldoorne a v novembri bude na programe prvé kolo Svetového pohára v Minsku v rámci prípravy na OH v Tokiu," prezradil Viviani, ktorý chce v japonskej metropole obhájiť zlato z omnia spred troch rokov.


Boje medzi Talibanom a IS v Afganistane si vyžiadali vyše 90 mŕtvych

Obe skupiny zároveň bojujú aj proti centrálnej vláde krajiny.

KÁBUL. Militanti z teroristickej organizácie Islamský štát (IS) zaútočili na severe Afganistanu na pozície hnutia Taliban. V bojoch zahynuli desiatky bojovníkov, informovala v stredu agentúra AP s odvolaním sa na miestne úrady. Boje sa odohrali v utorok v provincii Džauzdžán a podľa hovorcu guvernéra tejto provincie si vyžiadala 76 mŕtvych na strane Talibanu a 15 na strane IS, ktorý následne vytlačil talibov z dvoch okresov. Polícia uviedla, že boje sa odohrali v odľahlej oblasti a neboli hlásené žiadne civilné obete. IS tvoria v Afganistane prevažne odpadlíci z Talibanu. Obe skupiny však bojujú proti centrálnej vláde, ktorú podporujú Spojené štáty, a snažia sa nastoliť islamské zákony. Vedú však spory ohľadne vedenia a taktiky.


Slovinci si po dráme zaistili účasť na zimných olympijských hrách 2018

Na záverečný turnaj postúpia iba víťazi skupín.

BRATISLAVA. Nórski hokejoví reprezentanti zvíťazili v nedeľňajšom rozhodujúcom zápase F-skupiny nad Francúzskom 2:1 a kvalifikovali sa na zimnú olympiádu do Pjončangu 2018. Pod piatimi kruhmi nebudú rovnako ako v Soči chýbať Slovinci, ktorí v priamom súboji o postup zdolali v Minsku domáce Bielorusko 3:2 po predĺžení a nájazdoch. Hrdinom duelu bol Rok Tičar, bývalý hráč Slovana Bratislava strelil oba góly v riadnom hracom čase a premenil rozhodujúci nájazd. V E-skupine hranej v lotyšskej Rige prerušili sériu prehier reprezentanti Rakúska, ktorí zvíťazili nad Japonskom 3:0. Poľsko - Dánsko 2:5 (1:1, 0:2, 1:2)Góly: 14. Kalinowski, 51. Urbanowicz - 4. Storm, 26. Boedker, 36. Larsen, 43. Ehlers, 53. Madsen Bielorusko - Slovinsko 2:3 pp a sn (0:0, 1:2, 1:0 - 0:0, 0:1)Góly: 39. Stepanov, 52. Stepanov - 22. Tičar, 23. Tičar, rozh. nájazd: Tičar Japonsko - Rakúsko 0:3 (0:1, 0:0, 0:2)Góly: 19. Grabner, 48. Kristler, 59. Raffl Lotyšsko - Nemecko 2:3 (0:1, 1:1, 1:1)Góly: 35. Indrašis, 47. Karsums - 17. Draisaitl, 25. Schutz, 55. Kühnhackl Taliansko - Kazachstan 2:3 (1:1, 1:1, 0:1)Góly: 7. Scandella, 39. Traversa - 9. Chudjakov, 29. Bočenski, 47. Starčenko Nórsko - Francúzsko 2:1 (0:0, 1:1, 1:0)Góly: 27. Zuccarello, 58. Nörstebö - 22. Y. Treille


Hossa si vie predstaviť, že bude hrať v NHL aj po štyridsiatke

Skúsený krídelník má s Chicagom zmluvu ešte na päť rokov. Keď mu vyprší, bude mať štyridsaťdva.

CHICAGO. Slovenský útočník Marián Hossa neuvažuje nad tým, že nedodrží zmluvu v klube zámorskej hokejovej NHL Chicago Blackhawks. Trojnásobný víťaz prestížneho Stanleyho pohára má tridsaťsedem rokov a pred sebou kontrakt na ďalších päť sezón až do leta 2021. Na otázku, či si vie sám seba predstaviť, ako hrá hokej vo veku 42 rokov, odpovedal: "Viete čo? Áno!" Vzápätí však dodal, že postupne bude vyhodnocovať, ako je na tom po fyzickej stránke a pred každou sezónou aj to, či na to ešte má po hernej stránke. Ak nebude spokojný so svojou výkonnosťou alebo ho v najbližších rokoch budú sužovať viaceré zranenia, koniec zámorskej kariéry môže prísť skôr ako v lete 2021. "Snažím sa nemyslieť na celé päťročné obdobie, budem sa rozhodovať rok po roku. Aktuálne nikto nevie povedať, čo sa stane. Za taký dlhý čas môže prísť viacero zmien. V súčasnosti sa však cítim veľmi dobre," pokračoval Marián Hossa. To, že aj po štyridsiatke môže patriť útočník medzi hviezdy zámorskej profiligy, dokazuje v ostatných sezónach Čech Jaromír Jágr. Ten má štyridsaťštyri rokov a za sebou rok s dvadsiatimi siedmimi gólmi. "On je poriadne zviera. Každý je však trochu iný. Ten chlap dokazuje úžasné veci. Môj plán je ale taký, že budem hrať dovtedy, kým na to budem mať. Inak sa poberiem preč," dodal skúsený krídelník. Informácie priniesol denník Chicago Tribune.


V americkej Louisiane mizne pobrežie, vyhlásili stav pohotovosti

Príčin erózie je viacero: klimatické zmeny, stúpajúca hladina mora, pokles pôdy, hurikány či silné vlnobitie počas búrok.

WASHINGTON. V americkom štáte Louisiana rapídne eroduje pobrežie, tamojší guvernér preto vyhlásil stav pohotovosti. Cieľom tohto kroku je pritiahnuť viac pozornosti a primäť vládu k rýchlejšiemu konaniu. "Louisiana zažíva jednu z najrýchlejších erózií pobrežia na svete. Tento zložitý a krehký ekosystém mizne alarmujúcou rýchlosťou - viac než 4 600 štvorcových kilometrov zeme medzi rokmi 1932-2010. Len v období od roku 2004 do roku 2008 sme prišli o viac ako 770 štvorcových kilometrov pobrežných močiarov," píše sa vo vyhlásení pohotovosti. Príčin erózie pobrežia je viacero: klimatické zmeny, stúpajúca hladina mora, pokles pôdy, hurikány, silné vlnobitie počas búrok, záplavy, prerušenie prepojenia rieky Mississippi s pobrežnými močiarmi a čistenie pobrežia po havárii na ropnej plošine Deepwater Horizon v Mexickom zálive v roku 2010. "Ak nezačneme konať, do roku 2050 stratí Louisiana ďalších viac než 5800 štvorcových kilometrov pobrežia," varoval vo vyhlásení guvernér štátu John Bel Edwards a dodal, že viac ako polovica obyvateľov štátu žije práve na pobreží. Louisiana už v roku 2007 vypracovala plán trvalo udržateľného pobrežia, teraz majú tamojší zákonodarcovia na stole aktualizovaný plán a návrh rozpočtu až do roku 2050. Projekty na obnovu pobrežia by mali stáť až 50 miliárd dolárov. Väčšina financií by mala ísť z náhrady škody, ktorú vláde zaplatila ropná spoločnosť British Petroleum (BP) po havárii z roku 2010. Guvernér apeluje nielen na štátnych zákonodarcov, ale aj na federálnu vládu. Po schválení projektov na štátnej úrovni budú totiž potrebné aj federálne povolenia a posudzovanie vplyvov na životné prostredie. John Bel Edwards požiadal prezidenta Donalda Trumpa, aby vyhlásil eróziu pobrežia v Louisiane za mimoriadnu udalosť celonárodného významu a poskytol štátu primeranú pozornosť a spoluprácu. "Pobrežie Louisiany je v stave krízy a pohotovosti, ktorý si vyžaduje okamžité a urgentné konanie a pozornosť, ak máme odvrátiť ďalšie škody na životoch, majetkoch, bezpečnosti a blahobyte obyvateľov Louisiany i celého národa. Neodkladné riešenie problému obnoví ekonomiku štátu a prinesie prospech nasledujúcim generáciám," uviedol guvernér.


Lídra vládnej strany v Rumunsku opäť vyšetrujú pre korupciu

BUKUREŠŤ. Rumunská protikorupčná prokuratúra začala nové vyšetrovanie predsedu vládnej Sociálnodemokratickej strany Livia Dragneu pre podozrenie zo zneužitia fondov Európskej únie. Informovala o tom v pondelok samotná prokuratúra. Vo vyhlásení uviedla, že Dragnea je podozrivý zo zneužitia úradných právomocí, a to založením zločineckej organizácie a falšovaním dokumentov so zámerom nezákonne získať eurofondy. V tom istom prípade je vyšetrovaných osem ďalších osôb. Hoci Dragnea vedie stranu, nemôže vykonávať funkciu premiéra, pretože bol v roku 2016 odsúdený za volebný podvod. Najnovšie obvinenia sa týkajú zneužitia fondov EÚ v rokoch 2001-2012, keď riadil radu župy Teleorman na juhu Rumunska. Dragnea tvrdí, že tieto prípady proti nemu sú politicky motivované. V pondelok sa postavil pred protikorupčnú prokuratúru. Dragneu, ktorý je aj predsedom dolnej komory parlamentu, už súdia v inom prípade zneužitia úradných právomocí. Sociálni demokrati sa v januári pokúsili dekriminalizovať niektoré trestné činy súvisiace so zneužitím úradných právomoci, čo vyvolalo v Rumunsku najväčšie protesty od pádu komunistického režimu. Strana v októbri predložila v parlamente návrh zákona na reformu justície, ktorá by sa tak dostala pod kontrolu politikov. Reforma vyvoláva obavy z možného oslabenia boja proti korupcii. Rumunský prezident Klaus Iohannis, ktorý pochádza z opozičného tábora, označil reformu už skôr za útok proti právnemu štátu.


Záplavy vo Vietname pripravili o život už 24 ľudí

HANOJ. Našli telo poslednej nezvestnej obete záplav v južnej časti Vietnamu a počet obetí prírodného živlu za august tak v krajine stúpol na 24. V pondelok o tom informovali úrady, na ktoré sa odvolala tlačová agentúra DPA. Záplavy spôsobili v auguste spúšť v Centrálnej vrchovine južného Vietnamu, ako aj na severe krajiny, kde tajfún Wipha začal vyčíňať 2. augusta a pri následných záplavách prišlo o život 13 ľudí. Oznámil to Riadiaci výbor pre prevenciu prírodných katastrof a riešenie ich následkov. Na severe je stále nezvestných šesť osôb. Na juhu sa ocitlo pod vodou takmer 3900 domov a vyše 22.000 hektárov úrody, väčšinou v provincii Lam Dong. Záplavy takisto poškodili vyše 30 kilometrov štátnych ciest vrátane tej, ktorá vedie do mesta Da Lat obľúbeného medzi turistami. Voda zničila aj 142 hektárov pozemkov chovateľov akváriových rybičiek a 4300 chovateľských nádrží s riečnymi rybami. Odhadované škody sú najvážnejšie za posledné roky. Smrtiace záplavy sú vo Vietname bežné. Ústredný riadiaci výbor hlásil, že vlani zahynulo pri prírodných pohromách 181 ľudí. Takmer všetci zomreli pri nešťastiach súvisiacich s búrkami, ako sú záplavy a zosuvy pôdy.


Nositeľom Štokholmskej ceny vody sa stal americký právnik

Súčasťou ceny, ktorú každoročne udeľuje švédska vláda, je aj finančná odmena.

ŠTOKHOLM. Laureátom tohtoročnej Štokholmskej ceny vody sa stal americký právnik Stephen McCaffrey, ktorý pôsobí ako profesor práva na kalifornskej vysokej škole University of the Pacific. V Štokholme to v stredu, keď si svet pripomína Svetový deň vody, oznámil Štokholmský medzinárodný inštitút vody (SIWI). Porota vysvetlila, že McCaffrey je vplyvným odborníkom na otázky medzinárodného vodného práva. Jeho práce majú podľa poroty vplyv na vedcov, právnikov v praxi i politikov a prispievajú aj k trvalej a mierovej správe nad zdieľanými vodnými zdrojmi. McCaffrey bol právnym poradcom v mnohých medzinárodných sporoch ohľadom zdieľaných vodných tokov, napríklad medzi Argentínou a Uruguajom, medzi Pakistanom a Indiou, či Slovenskom a Maďarskom. Veľa rokov sa venuje aj právnym normám upravujúcim využívanie cezhraničných vôd. Súčasťou ceny, ktorú každoročne udeľuje švédska vláda, je aj finančná odmena vo výške 150-tisíc dolárov. Finančná prémia spolu s krištáľovou sochou a diplomom sa udeľuje od roku 1990 za praktický, kolektívny a individuálny prínos v takých oblastiach, ako je záchrana a ochrana vodných zdrojov. Tento rok cenu odovzdajú 30. augusta počas Medzinárodného týždňa vody. McCaffrey ju prevezme z rúk kráľa Karola XVI. Gustáva.


Grécki demonštranti zdržali albánsky konvoj smerujúci na cvičenie NATO

Protestujúci členovia gréckej komunistickej strany zablokovali diaľnicu na severe krajiny.

SOLÚN. Protestujúci členovia gréckej komunistickej strany zablokovali v piatok diaľnicu na severe krajiny v snahe znemožniť prejazd albánskeho vojenského konvoja, ktorý sa presúval na cvičenie NATO v Rumunsku. Grécke úrady informovali, že na diaľničnom stanovišti pre výber mýta blízko mesta Kozani sa zhromaždilo niekoľko desiatok demonštrantov tvoriacich viac ako štyri hodiny prekážku pre 19 vojenských vozidiel z Albánska. Protestujúci držali transparent s nápisom "Zabijaci NATO, choďte domov", pričom ostatným účastníkom premávky dovoľovali prejsť. Vojenské nákladné autá a autobusy nakoniec použili alternatívnu trasu. V Rumunsku prebieha cvičenie NATO pod názvom Ušľachtilý skok 2017, pri ktorom má byť nasadených 2000 vojakov, 1000 členov pomocného personálu a 500 vozidiel z 11 krajín. Jeho úlohou je preukázať schopnosti tzv. jednotiek veľmi rýchlej reakcie.


Pellegrini sa zúčastní na krajanských slávnostiach v Srbsku

Podujatie Slovákov v srbskej Vojvodine oslavuje 100. výročie svojho vzniku.

BRATISLAVA. Predseda vlády SR Peter Pellegrini (Smer-SD) odletel do Srbska, v Báčskom Petrovci sa v piatok večer zúčastní na otvorení Slovenských národných slávností (9. - 11. 8.). Podujatie, ktoré je považované za sviatok všetkých Slovákov v srbskej Vojvodine, oslavuje 100. výročie svojho vzniku. Premiér sa stretne so zástupcami krajanskej komunity i predstaviteľmi Báčskeho Petrovca - duchovno-kultúrneho centra Slovákov v Srbsku. Prihovorí sa tiež k návštevníkom kultúrneho programu "100 rokov s národom, v národe, pre národ", ktorý trojdňovú sériu podujatí oficiálne otvára. Kultúrne, spoločenské, ale i športové akcie od piatka do nedele (11. 8.) budú dokumentovať históriu, tradície i súčasné reálie Slovákov z Vojvodiny. Súčasťou programu bude aj stretnutie slovenských dolnozemských učiteľov a promócia bakalárov Vysokej školy zdravotníctva a sociálnej sv. Alžbety v Bratislave, detašovaného pracoviska Martina Luthera v Báčskom Petrovci. Múzeum vojvodinských Slovákov sprístupní počas Slovenských národných slávností 2019 najstarší dom v Báčskom Petrovci. Prvé národné slávnosti Slovákov sa uskutočnili 28. augusta 1919. Po zrušení Matice slovenskej v Juhoslávii sa pokračovalo v ich organizácii do roku 1953. Slovenské národné slávnosti boli znovu obnovené spolu s obnovením činnosti Matice slovenskej v Srbsku v roku 1990. V roku 2009 Národnostná rada slovenskej národnostnej menšiny v Srbsku vyhlásila Slovenské národné slávnosti za sviatok všetkých Slovákov žijúcich v Srbsku.


Facebook spoplatní niektoré články v mobiloch s Androidom

Vydavatelia na americkom trhu určia, za ktoré články sa bude platiť.

MENLO PARK, BRATISLAVA. Kliknete na článok v sociálnej sieti a Facebook vás nasmeruje na úhradu predplatného u vydavateľa. Vývojári pripravili nový systém platieb za obsah, ktorý spúšťajú s desiatkou popredných vydavateľov na americkom trhu. Vydavatelia môžu určiť ktoré z ich článkov budú spoplatnené, alebo sa budú môcť rozhodnúť, koľko obsahu si čitatelia budú môcť denne prečítať bezplatne. Všetko zastreší Facebook s tým, že vo finále odošle používateľa k platbe priamo na web vydavateľstva. Novinka bude podľa magazínu Engadget v čase uvedenia dostupná iba pre Android. Bariérou pre nasadenie v iPhonoch a iPadoch sú obchodné podmienky firmy Apple. Tie stanovujú firme tridsať percentnú províziu zo všetkých finančných transakcií, ktoré majú povahu predplatného. Prvé informácie o projekte sa objavili už v júni, v spojitosti s vydavateľstvom denníka The Wall Street Journal. Dnes sa hovorí o tucte ďalších, ktorí vstupujú do rovnakej spolupráce. Všetko sa odohráva v mobilnom priestore na platforme Instant Articles, pri ktorej Facebook hosťuje u seba pripravenú podobu článkov pre ich rýchly a úsporný prenos do zariadení. Facebook podľa dávnejších vyhlásení nebude od vydavateľov žiadať žiadne platby v spojitosti s ich tržbami z predaja obsahu a súčasne sa zaväzuje že nebude využívať dáta, ktoré sa transakcií týkajú.


Horiaci stromček spôsobil štvrťmiliónovú škodu, dom v Nemecku úplne zhorel

Dôchodkyňa sa pokúšala oheň uhasiť, napokon musela ujsť.

Berlín. Ženu museli ošetriť v nemocnici po tom, čo horiaci vianočný stromček v jej dome na juhu Nemecka v nedeľu úplne pohltili plamene a poškodili aj susednú budovu. Obyvateľke obce Sersheim neďaleko Stuttgartu, sa podarilo z domu ujsť, najprv sa však pokúsila oheň uhasiť. Spôsobil ho plameň sviečky, informovala dnes polícia. Žena vo veku 75 rokov sa nadýchala dymu, v nemocnici ju ošetrili. Škodu spôsobenú požiarom odhadli odborníci na 250-tisíc eur.


Ministerstvo hospodárstva považuje návrh rozpočtu za racionálny

Oproti minuloročnému rozpočtu je nižší o 120 miliónov eur.

BRATISLAVA. Ministerstvo hospodárstva považuje návrh rozpočtu na budúci rok, ktorý schválila v pondelok vláda, za výsledok racionálneho prístupu pri rokovaní s rezortom financií. "V porovnaní s minulým rokom bude síce rozpočet nižší, ale pri zachovaní základných priorít rezortu. Ide predovšetkým o podporu investícií, a aj pre budúci rok sa ministerstvu hospodárstva podarilo zachovať finančné kompenzácie cien elektriny pre energeticky náročné podniky,“ uviedol pre agentúru SITA hovorca rezortu Maroš Stano. Ministerstvo hospodárstva by malo na budúci rok hospodáriť so sumou 309 miliónov eur. Oproti rozpočtu schválenému na rok 2019 je to menej o 120 miliónov eur. Dôvodom je zníženie výdavkov Európskej únie a spolufinancovania, teda Operačného programu Výskum a inovácie, ktoré sú na rok 2020 rozpočtované iba v sume 83 miliónov eur. Rozpočtové zdroje kapitoly sú totiž navrhované vo výške 226 miliónov eur, čo v zásade zachováva úroveň schváleného rozpočtu na tento rok. Bežné transfery v sume 125 miliónov eur sú oproti schválenému rozpočtu na rok 2019 vyššie o asi 1 milión eur, a to najmä z dôvodu zvýšených výdavkov na podporu útlmu rudného baníctva. V rámci bežných transferov sú výdavky smerované najmä na podporu zníženia koncových cien elektriny pre podniky, transfer pre Národný jadrový fond z odvodov od prevádzkovateľov prenosovej a distribučných sústav, výdavky na administráciu projektov Slovenskej agentúry pre rozvoj investícií a obchodu (SARIO) a Slovenskej inovačnej a energetickej agentúry, ako aj podporu útlmu uhoľného baníctva. Kapitálové výdavky na úrovni 64,5 milióna eur klesajú oproti schválenému rozpočtu na rok 2019 o takmer 8 percent. "Výdavky sú ovplyvnené aktuálnym vývojom čerpania a požiadavkami na výdavky na investičné projekty vrátane rozpočtovania výdavkov na podporu investície Jaguar Land Rover," uvádza sa v materiáli. Do podpory investičných projektov a regionálneho rozvoja sú na rok 2020 rozpočtované výdavky v sume 56,2 miliónov eur. V porovnaní so schváleným rozpočtom na rok 2019 je to o takmer 6 miliónov eur menej. V rámci uvedenej oblasti sa rozpočtujú výdavky na podporu investície Jaguar Land Rover a výdavky pre SARIO v sume 3,71 milióna eur, ktoré sú určené na plnenie stanovených strategických cieľov agentúry pre zvýšenie investičnej atraktívnosti Slovenska. Na podporu podnikania by malo ísť 4,4 milióna eur, čo je približne rovnaká úroveň ako v tomto roku. Prostriedky pôjdu na podporu startupov, administráciu podporných schém a programov, ako aj znižovanie administratívneho bremena. Výdavky na administratívu v sume 47,7 milióna eur sú v porovnaní so schváleným rozpočtom na rok 2019 vyššie o takmer 7 percent. Tento vývoj ovplyvnilo najmä premietnutie valorizácie platov zamestnancov pri súčasnom poklese kapitálových výdavkov na hospodársku mobilizáciu. Výdavky v tejto oblasti sú na rok 2020 smerované tiež na informačné technológie, rekonštrukciu budovy ministerstva, ako aj programy európskej územnej spolupráce. Samotné osobné výdavky sú rozpočtované v sume 20,3 milióna eur a oproti schválenému rozpočtu na tento rok rastú z dôvodu valorizácie platov o 22 percent.


Prvé kolo volieb prezidenta v Tunisku sa skončilo prekvapením

Do druhého kola prezidentských volieb postúpia nováčikovia v politike.

TUNIS. Nezávislý odborník na ústavné právo Kajs Saíd by sa mohol stať víťazom prvého kola prezidentských volieb, ktoré sa v Tunisku konali v nedeľu. Vyplýva to z predbežných čiastkových výsledkov sčítania hlasov. Konečné oficiálne výsledky budú známe najneskôr v utorok. Podľa agentúry AFP získal Kajs Saíd 19 percent hlasov. Na druhom mieste je väznený mediálny magnát Nabíl Karawí so 14,9 percentami. Na treťom mieste skončil kandidát Strany obrody (an-Nahda) sympatizujúcej s islamistami Abdal Fattáh Múrú. Politológovia označujú tieto výsledky za nečakané prekvapenie - okrem iného aj pre to, že ide o nováčikov na tuniskej politickej scéne a osobitne Saídovi málokto dával nejakú šancu na úspech. Saíd bol okrem toho relatívne neznámym kandidátom. Voličov zrejme oslovila jeho kampaň, ktorá bola síce z mediálneho hľadiska nenápadná, ale sústredil sa v nej na jednotlivcov. Pre svoje mierne strojené vystupovanie a neprenikavý výraz v tvári dostal prezývku Robocop. Karawího žena po zatvorení volebných miestností prečítala pred sympatizantmi v jeho štábe list, v ktorom Nabíl Karawí označil deň volieb za výnimočný pre demokraciu v krajine a jej dejiny. Vyjadril tiež nádej, že bude čoskoro prepustený z väzenia, aby mohol viesť svoju predvolebnú kampaň za rovnakých podmienok ako jeho súper Kajs Saíd, píše spravodajský portál France Info. Celkove sa o funkciu prezidenta v prvom kole volieb uchádzalo 26 kandidátov. Zverejnenie predbežných oficiálnych výsledkov sa očakáva do utorka. Ak ani jeden z uchádzačov nezíska viac než 50 percent hlasov, prezidentské voľby postúpia do druhého kola, ktoré sa musí konať najneskôr 3. novembra. Ústredná volebná komisia už podľa AFP oznámila, že účasť v prvom kole prezidentských volieb dosiahla 45 percent. Terajšie voľby v Tunisku sú už druhými od tzv. arabskej jari z roku 2011, keď bol zosadený dlhoročný autokrat Zín Ábidín bin Alí. Uvedený odhad výsledkov je v súlade s očakávaniami pozorovateľov, že o víťazovi rozhodne až druhé kolo. Víťaz volieb bude nástupcom prvého demokraticky zvoleného tuniského prezidenta Bádžího Káida Sabsího, ktorý zomrel 25. júla, päť mesiacov pred koncom svojho funkčného obdobia, čo viedlo k posunutiu volieb na skorší termín.


Začalo sa zasadnutie Fedu, očakáva sa zníženie úrokových sadzieb

WASHINGTON. Vedenie americkej centrálnej banky (Fed) otvorilo v utorok dvojdňové zasadnutie, od ktorého si mnohí investori sľubujú zníženie úrokových sadzieb, druhé tento rok. Prezident Fedu Jerome Powell mal v minulých týždňoch niekoľko prejavov, ktoré signalizovali, že centrálna banka by mohla pristúpiť k ďalšiemu zníženiu úrokových sadzieb. Ako uviedol, Fed pozorne sleduje pokračujúce napätie v medzinárodnom obchode a v prípade potreby je pripravený zasiahnuť s cieľom udržať rast americkej ekonomiky na súčasnej úrovni. Fed tento rok už úrokové sadzby znížil. Urobil tak v júli, pričom hlavnú úrokovú sadzbu stlačil o štvrť percentuálneho bodu do rozpätia 2 % až 2,25 %. Bolo to prvé zníženie sadzieb od krízy v roku 2008, pričom nasledovalo po štyroch zvýšeniach úrokov v minulom roku. Nové ekonomické údaje však poukázali na priaznivý vývoj v ekonomike, najmä na rast spotrebiteľských výdavkov. Niektorí preto začali tvrdiť, že obavy o vývoj americkej ekonomiky môžu byť prehnané a so sadzbami by sa hýbať nemuselo. Navyše, mnohí ekonómovia pôvodne očakávali ďalšie zníženie sadzieb v decembri, teraz však počet tých, ktorí počítali s dlhším cyklom znižovania úrokov, výrazne klesol. Podržanie úrokových sadzieb na nezmenenej úrovni by však rozčúlilo amerického prezidenta Donalda Trumpa, ktorý čoraz častejšie útočí na šéfa Fedu Powella za "nedostatočné stimulovanie ekonomiky". Minulý týždeň Trump vyhlásil, že americká centrálna banka by mala úrokové sadzby znížiť na nulu, prípadne do záporného pásma a umožniť tak refinancovať dlh pri nižších nákladoch. Powella a ostatných členov vo vedení Fedu vtedy nazval "hlupákmi," čo bol zatiaľ najostrejší prejav Trumpa voči vedeniu centrálnej banky.


Na Slovensku snežilo, doprava v Bratislave skolabovala (minúta po minúte)

Minúta po minúte

Fotogaléria

Odmrazovanie lietadla

Archívny rozhovor

Na bratislavskom obchvate sa vodiči zdržali pol hodinu, hromadná doprava mala v kopcovitých oblastiach problémy.

Posielajte vaše správy, fotografie, či videá na web@sme.sk. 16:52 Dopravné spravodajstvo minútu po minúte sme ukončili. Ďakujeme za pozornosť. 15:25 Výstraha 1. stupňa pred snežením, ktorú na dnes vydal Slovenský hydrometeorologický ústav na územie Bratislavy a stredu Slovensk, trvá dnes do 18. hodiny. Sneženie však postupne ustáva, teplota je nad nulou. Na zajtra platí na celom území Slovenska výstraha 1. stupňa pred ojedinelou tvorbou poľadovice. 15:16 Verejná doprava nefunguje, cesty sú zablokované, všetci zhadzujú vinu na cestárov. Sneh nielen v hlavnom meste spôsobil kolaps – a tento kolaps sa pravidelne opakuje. Vypočujte si imoriadne vydanie podcastu Dobré ráno s Tomášom Prokopčákom a Michaelom Kasardom o počasí, kalamite a doprave na Slovensku. 15:06 O fotografie z bratislavskej kalamity sa podelil aj Policajný zbor na svojom facebooku. 14:59 Na viacerých úsekoch liptovských a oravských komunikácií pribudlo v priebehu dňa väčšie množstvo snehu. Podľa informácií Správy ciest Žilinského samosprávneho kraja je situácia na cestách stabilizovaná. "Napriek sneženiu sú všetky cesty zjazdné. V teréne sa momentálne pohybujú všetky naše vozidlá údržby," uviedol riaditeľ závodu Liptov Správy ciest ŽSK Martin Kögel s tým, že od rána pribudlo na cestách približne päť centimetrov nového snehu. Mierne problematický bol podľa neho v dopoludňajších hodinách prejazd cez horský priechod Čertovica, kde sa šmýkalo viacero kamiónov, no v súčasnosti premávka funguje bez väčších komplikácií. Na náročnejší prejazd sa podľa Slovenskej správy ciest treba pripraviť na cestách tretej triedy v obvode Liptovský Mikuláš, Liptovský Hrádok a Liptovské Matiašovce, kde sa miestami nachádza utlačená dvojcentimetrová vrstva snehu. Riaditeľ závodu Orava Správy ciest ŽSK Jozef Oršuliak informoval, že doprava na oravských cestách je aktuálne bezproblémová, cesty sú prejazdné a dispečingu doposiaľ neboli nahlásené vážnejšie problémy. "Síce sneží, no nedeje sa nič mimoriadne," spresnil. Slovenský hydrometeorologický ústav vydal na stredu pre oblasť Liptova a Oravy výstrahu prvého stupňa pred snehovými zrážkami a poľadovicou. Výstraha pred poľadovicou bude podľa SHMÚ pretrvávať aj vo štvrtok (8.2.). 14:36 Sneženie a zhoršujúca prejazdnosť po cestách hlavného mesta SR, spôsobená i viacerými nehodami, zapríčinila meškania nielen liniek MHD, ale aj prímestskej autobusovej dopravy. "V súčasnosti naše linky meškajú v rozpätí od 40 do 50 minút," informovala Eva Vozárová, hovorkyňa spoločnosti Slovak Lines, ktorá zabezpečuje v Bratislavskom kraji regionálnu autobusovú dopravu. "Vzhľadom na momentálny vývoj situácie očakávame, že meškania budú ešte narastať, a to najmä v čase popoludňajšej dopravnej špičky," avizovala Vozárová. Zároveň však uviedla, že pri autobusoch najhustejšej linky, na trase Bratislava - Schwechat - Viedeň, nie sú žiadne zdržania, na tejto linke jazdia autobusy podľa cestovného poriadku. Dopravný podnik Bratislava na svojom webe informuje, že linky MHD premávajú s meškaním 30 a viac minút. Najväčšie problémy zaznamenáva dopravca pri trolejbusovej doprave v kopcovitých častiach mesta, Palisádach, Kramároch i Kolibe. Loading
 ... 14:34 Jedenásť výjazdov absolvovali hasiči v Trnavskom kraji v stredu od rána v súvislosti s hustým snežením. Pri dopravných kolíziách neprišlo k vážnejším zraneniam, tri autá skončili prevrátené v priekope. Podľa vedúceho operačného strediska Krajského riaditeľstva Hasičského a záchranného zboru v Trnave Martina Krajčoviča k nehodám začalo prichádzať krátko po 7. hodine, keď v regióne začalo snežiť a najviac udalostí sa stalo do 10. hodiny. "Osobné autá v priekope evidujeme pri Veľkom Mederi, pri Trnave v smere na Ružindol i pri Brodskom," povedal Krajčovič. Na diaľničnom úseku sa stali dve nehody, pri Zelenči sa zrazili dve osobné autá a pri Červeníku nezvládol jazdu vodič jedného vozidla. Osobné auto s nákladným sa zrazilo na obchvate Galanty, v Šúrovciach sa zrazili tri osobné autá, v Trakoviciach dve a v Senici rovnako dve osobné vozidlá. Podľa Krajčoviča ide pravdepodobne o neprispôsobenie jazdy stavu vozovky. Technické výjazdy v súvislosti so snežením hasiči do 13. hodiny nemali. Cestné komunikácie sú podľa webovej stránky Správy a údržby ciest Trnavského samosprávneho kraja zjazdné, niekde s vrstvou kašovitého snehu. 14:20 Cesty na území Trenčianskeho samosprávneho kraja sú po stredajšom snežení zjazdné, pokryté sú vrstvou snehu od jedného do dvoch centimetrov. Informovala o tom Slovenská správa ciest. Asi trojcentimetrová vrstva snehu je len na cestách III. triedy v okrese Bánovce nad Bebravou, dvojcentimetrová vrstva čerstvého snehu je na cestách III. triedy v Myjavskom okrese. Na horských priechodoch Šútovce, Homôlka a Skýcov je asi centimetrová vrstva snehu, zjazdné sú len so zimnými pneumatikami. Horský priechod Šútovce je v zimnom období uzatvorený pre vozidlá nad desať metrov. Podľa informácii zo Správy ciest Trenčianskeho samosprávneho kraja zabezpečuje momentálne údržbu krajských ciest 34 vozidiel. 13:58 Vodiči musia so zdržaním stále počítať v Bratislave na Trnavskej ceste, Šancovej a Pražskej ulici, kde sa v smere na Patrónku zdržíte približne 30 minút, informuje dopravný servis Stella centra. Následky dopravných nehôd odstraňujú na ceste na Senec pri Zlatých pieskoch a na Vrakunskej ceste. Pod Strečnom smerom do Žiliny sa zdržíte približne 30 minút. 13:48 "Mesto robí všetko, čo je v našich silách, aby sme zmiernili následky hustého sneženia. Všetky naše stroje aj ľudia sú vonku a starajú sa o zjazdnosť komunikácií," napísal na instagrame primátor Bratislavy Ivo Nesrovnal. Loading
 ... 13:38 Po nehode na diaľnici D1 sa na ceste z Trnavy do Senca zdržíte asi dvadsať minút. Dopravný servis Zelená vlna hovorí o celkovo štrnástich dopravných nehodách. 13:29 Jeden z posypových strojov zapríčinil v Bratislave dopravnú nehodu. Loading
 ... 13:07 Doprava v Bratislave sa ukľudňuje, podľa aplikácie Waze sú väčšie zápchy len v okolí Šancovej a Krížnej ulice. 12:54 Na diaľničných úsekoch v okolí Bratislavy a na úseku D1 Bratislava - Hlohovec je vrstva čerstvého až kašovitého snehu do 1-2 cm, píše Slovenská správa ciest na svojom webe Zjazdnost.sk. 12:52 Horské priechody Donovaly, Šturec aj Šútovce ostávajú uzavreté pre vozidlá nad 10 metrov dĺžky. 12:46 Na R1 v okrese Žarnovica a Žiar nad Hronom je cesta mokrá. Na cestách nižších tried sa môže vytvárať tenká vrstva kašovitého snehu. V okrese Zvolen, Detva a Krupina sú cesty mokré, bez snehovej pokrývky. Treba zvýšiť opatrnosť. 12:44 Dopravná situácia v Bratislave sa pomaly upokojuje, vodiči však stále hlásia neupravené hlavné ťahy v celom meste. 12:42 Približne pred hodinou boli hasiči vyslaní k dopravnej nehode autobusu s nákladným autom, ku ktorej došlo v katastri mesta Myjava. Ako informovala Zuzana Farkasová z Prezídia Hasičského a záchranného zboru, pri nehode narazil autobus do nákladného auta a skončil mimo cesty. K ďalšej dopravnej nehode viacerých áut došlo v katastri Nemšovej, časť Nová Nemšovej v trenčianskom okrese. Podľa Farkasovej sa zrazili dve osobné autá a jedno nákladné auto s celkovo piatimi ľuďmi, dvaja z nich utrpeli zranenia. Cesta je momentálne neprejazdná v oboch smeroch. 12:40 Na Kysuciach už od rána intenzívne sneží. Najhoršia situácia je na horských priechodoch Makov – Bumbálka a Vysoká nad Kysucou – Semeteš. Dôvodom sú šmýkajúce sa kamióny. Hlavný cestný ťah I/11 je zatiaľ prejazdný. Kalamitu túto sezónu našťastie Kysučania nezažili. Obrovská bola napríklad vo februári 2012. Štát vtedy vyplatil za záchranárske práce 331 600 eur 23 obciam z okresu Čadca. Tie počas živelnej pohromy financovali pohonné hmoty, pracovnú silu či ťažké mechanizmy, ktoré si požičali od súkromníkov. 12:29 Napriek sneženiu, ktoré zasiahlo aj región hornej Nitry, sú cestné komunikácie zjazdné. V okrese Prievidza nezaznamenali žiadne nehody pre sneženie. Podľa Pavla Kudličku z trenčianskeho policajného zboru neevidujú ani výrazne neupravené cesty alebo dlhšie zdržania. 12:03 Dopravný servis RTVS Zelená vlna upozorňuje na nehodu na diaľnici D1 za Trnavou v smere do Senca. 12:01 Na liptovských cestách je situácia zatiaľ pokojná. Nebezpečné sú najmä extrémne strmé svahy na horách. Filip Kyzek zo Strediska lavínovej prevencie Horskej záchrannej služby upozorňuje na riziko padania lavín. Novonapadnutý sneh je podľa Kyzeka len miestami ubitý do dosiek a vankúšov rôznej tvrdosti, na takýchto miestach je možné uvoľnenie doskových lavín pri väčšom dodatočnom zaťažení. „Za posledných 24 hodín pripadlo do dvoch centimetrov nového suchého snehu,“ vysvetľuje. 11:59 Husto sneží aj na Letisku M. R. Štefánika, kde sú všetky lety zatiaľ vybavované včas podľa platného letového poriadku. Letecké spoločnosti využívajú služby odnámrazovania lietadiel a o čistenie vzletovo-pristávacích dráh sa starajú technici zimnej údržby. 11:57 V dôsledku hustého sneženia znížili policajti na diaľnici D1 medzi Hornou Stredou a Ilavou maximálnu povolenú rýchlosť na 100 kilometrov za hodinu. Informovala o tom krajská policajná hovorkyňa Elena Antalová. Obmedzenie platí pre obe smery. Pravdepodobne vrtochy počasia sa podpísali aj pod nehodu za Podbrančom smerom na Myjavu, kde sa zrazil kamión s autobusom a úsek je neprejazdný. 11:52 Cesty v okrese Topoľčany sú bez väčších problémov zjazdné. Ako informovala Slovenská správa ciest, vozovky sú mokré a nenachádza sa na nich takmer žiadna vrstva snehu. Problémy zatiaľ nezaznamenali ani na horskom priechode Havran medzi Radošinou a Piešťanmi. Slovenský hydrometeorologický ústav (SHMÚ) vydal pre okres výstrahu pred snežením 1. stupňa. Dnes môže spadnúť 10 - 15 centimetrov nového snehu. Ojedinele sa môže tvoriť poľadovica. 11:46 Na hornom Turci, v okrese Turčianske Teplice, začalo snežiť okolo 9. hodiny rána. Na cestách sa už tvorí asi dvoj až trojcentimetrová kašovitá vrstva snehu. „Od štvrť na desať je všetkých sedem sypačov v teréne. Zatiaľ nemáme hlásené žiadne problémy s plynulosťou premávky,“ dozvedeli sme sa od kompetentných zo Správy ciest Žilinského samosprávneho kraja, strediska Turčianske Teplice. Horské priechody Donovaly a Šturec sú pre vozidlá nad 10 metrov dĺžky uzavreté, tesne pod nimi kamión dostal šmyk a vrazil do domu.   11:38 Polícia SR na svojom facebooku zvalila vinu za situáciu na cestách na nedisciplinovaných vodičov. 11:33 Dopravný servis RTVS Zelená vlna hlási na Slovensku 14 dopravných nehôd. 11:30 Situácia v Novohrade a na Gemeri zatiaľ nie je problematická. Na horskom priechode Zbojská je podľa Slovenskej správy ciest zľadovatený sneh do jedného centimetra. Priechod je však prejazdný. Na ceste II. triedy č. 531 pri Tisovci a na cestách III. triedy v oblasti Hnúšte je miestami zľadovatený sneh do dvoch centimetrov. 11:27 Motoristi musia počítať s hustým snežením, zníženou dohľadnosťou i poľadovicou. Informuje o tom Slovenská správa ciest na svojom webe zjazdnost.sk. "Limitovaná dohľadnosť na 100 metrov je v dôsledku hustého sneženia na cestách v oblasti Bratislavy, Nitry, Banskej Štiavnice i na diaľnici D1 Bratislava - Trnava," spresňujú cestári. Horský priechod Donovaly zasa museli pre silné sneženie uzatvoriť pre nákladnú dopravu nad desať metrov. Cestári dodávajú, že na hlavných cestách v Bratislave a takisto i na viacerých cestách II. triedy v oblasti Vysokých Tatier, Nízkych Tatier, Kremnice, severovýchodného Slovenska i Gemera je miestami zľadovatený sneh do dvoch centimetrov. 10:59 Linky MHD v Bratislave premávajú v aktuálnych poveternostných podmienkach s minimálne 30-minútovým meškaním. Informuje o tom Dopravný podnik Bratislava na svojej internetovej stránke. Upozorňuje, že sneženie naďalej komplikuje trolejbusovú dopravu v kopcovitých častiach mesta na Kramároch a Palisádach. "Na Kolibu už trolejbusy jazdia," píše DPB. 10:54 Premávka na bratislavskom obchvate sa hýbe pomaly, ale plynulo. Po ceste prešlo vozidlo zimnej údržby, na ceste je stále pár centimetrov kašovitého snehu. 10:51 Tunel sitina je prejazdný, je v ňom znížená rýchlosť. Doobeda ho pre husté sneženie priebežne uzatvárali. 10:45 Podľa aplikácie Waze sa tvoria kolóny na všetkých vjazdoch do hlavného mesta, na diaľnici D1 je takmer súvislá zápcha od Trnavy okolo Senca až do Bratislavy. 10:44 Vodiči v Bratislave hlásia neupravené všetky hlavné ťahy. Vrstva kašovitého snehu je na Vajnorskej, Rožňavskej, Gagarinovej ulici. BRATISLAVA. Na juhu a západe Slovenska od stredajšieho rána sneží. Počasie tradične ovplyvnilo rannú dopravu v Bratislave, na obchvate sa vytvorili kolóny s vyše polhodinovým zdržaním. Na hlavných ťahoch v meste sa pre sneh tvoria kolóny, doprava sa spomaľovala na Moste SNP, na Palisádach i na Štefánikovej ulici. Dopravný podnik Bratislava informuje, že problémy s trolejbusovou dopravou sú na na Palisádach, na Kramároch a v Lamači. Na Kolibe doobeda nepremávali trolejbusy, prevádzku už podľa DPB obnovili. „V ostatných častiach mesta linky MHD premávajú s meškaniami od 30 minút a viac, vodiči jazdia so zvýšenou obozretnosťou. Zamestnanci DPB sú v pohotovosti, v teréne čistia zastávky, trate a obratiská MHD,“ píše vo svojom stanovisku dopravný podnik. Hlavné mesto SR Bratislava uviedlo, že s celomestským likvidačným posypom začali v skorých ranných hodinách. „Aktuálne je v teréne 43 sypačov nad štyri tony, 11 sypačov pod štyri tony a 88 pracovníkov, ktorí zabezpečujú ručné dočisťovanie odhrnutých komunikácií, aby sme čo najviac zmiernili následky zimy pri prejazdnosti ciest v Bratislave,“ pripomína hovorkyňa Bratislavy Zuzana Onufer. "Situáciu operatívne riešime s dispečingom zimnej údržby bratislavského magistrátu," dodala hovorkyňa. Pre sneženie v hlavnom meste meškali na rokovanie Národnej rady SR aj viacerí poslanci. Rokovacia sála parlamentu bola dnes ráno takmer prázdna. Trolejbusy, ktoré majú trasu okolo parlamentu, majú s premávkou problémy. Plynulosť prímestských autobusových liniek zatiaľ sneženie nepoznačilo. "Autobusy zo všetkých smerov jazdia bez mimoriadnych zdržaní," uviedla hovorkyňa Slovak Lines Eva Vozárová. Sneženie ovplyvnilo aj schôdzu slovenského parlamentu. V stredu ráno bola rokovacia sála takmer prázdna, keďže viacerí poslanci nedorazili. Trolejbusy, ktoré majú trasu okolo parlamentu, totiž nejazdili. „Nepochopím, prečo my to vieme, že bude snežiť a odhŕňačské autá to nevedia,“ povedala na úvod šiesteho rokovacieho dňa podpredsedníčka NR SR Lucia Nicholsonová, ktorá vedie schôdzu. Twitter Zelenej vlny Slovenského rozhlasu hlásil v Bratislave viacero dopravných nehôd. Cesty v oblasti Veľkého Medera a Šamorína sú pokryté vrstvou čerstvého snehu do dvoch centimetrov. Slovenský hydrometeorologický ústav vydal na celé územie Slovenska výstrahu prvého stupňa pred poľadovicou a pre juh aj pred snežením a tvorbou snehových závejov. Ráno boli horské priechody (HP) zjazdné, povrch vozoviek prevažne suchý až mokrý okrem HP Huty, Podspády, Vrchslatina, Vernár a Dobšiná je povrch vozoviek pokrytý vrstvou utlačeného snehu do dvoch centimetrov. Na HP Herlianske sedlo je povrch vozovky pokrytý kašovitým snehom hrúbky nad 15 cm a na HP Zbojská je zľadovatený sneh do jedného centimetra.


Parlamentné voľby by v Česku suverénne vyhralo Babišovo ANO

Na druhom mieste sa držia liberálni Piráti.

BRATISLAVA. Ak by sa parlamentné voľby v Českej republike uskutočnili v septembri, suverénne by ich vyhralo vládnuce hnutie ANO premiéra Andreja Babiša. Na svojom webe o tom informuje ČT24. Podľa prieskumu, ktorého výsledky v utorok zverejnilo Centrum pre výskum verejnej mienky (CVVM), by za ANO hlasovalo 30 percent voličov. Na druhom mieste sa držia liberálni Piráti s 13 percentami a tretia je Občianska demokratická strana (ODS), ktorá je na dvanástich percentách. Nasleduje Česká strana sociálno demokratická (ČSSD), ktorej prieskum nameral 9,5 percenta, Komunistická strana Čiech a Moravy (KSČM) s 8,5 a protiimigrantská Sloboda a priama demokracia (SPD), ktorá má tiež 8,5 percenta. Žiadne ďalšie strany by sa podľa tohto prieskumu už do parlamentu nedostali, hoci hneď tri sú pod päťpercentnou hranicou zvoliteľnosti. Kresťanská a demokratická únia - Československá strana ľudová (KDU-ČSL) aj Starostovia a nezávislí (STAN) by v septembri podľa CVVM získali 4,5 a strana TOP 09 rovné štyri percentá.Dve percentá nameralo CVVM aj hnutiu Trikolóra, ktoré len nedávno založil kontroverzný český politik Václav Klaus mladší. Hnutie chce bojovať za českú identitu a ostro sa vyhraňuje voči ekologickým hnutiam.Oproti predchádzajúcemu prieskumu CVVM, ktorý sa uskutočnil v júni, si mierno polepšilo ANO aj ČSSD, naopak pomerne výrazne, o štyri percentuálne body, klesli Piráti, a tiež ODS, ktorá od júna stratila tri percentuálne body.


Za farebné videnie vďačíme predkom, ktorí jedli ovocie

Len ľudia a niektoré druhy primátov majú v oku tri druhy zmyslových buniek.

BRATISLAVA. Väčšina cicavcov má v oku dva druhy buniek, ktoré dokážu zachytávať farebné spektrum svetla. Rovnaké videnie, nazývané dichromatizmus, majú aj psy. Predstava, že vidia svet čiernobielo, je však mylná. V skutočnosti vidia svet v modro žltom spektre. Zelenú, žltú a oranžovú vidia rovnako - ako žltú. Červená je pre nich hnedo-šedá. Ľudia a niektoré druhy primátov sa od ostatných cicavcov líšia - v očiach majú tri zmyslové bunky, ktoré im dovoľujú vidieť svet vo viacerých farbách. Tento typ videnia sa našim predkom vyvinul, aby mohli ľahko a rýchlo nájsť potravu. Ak by mali zrak ako psy, nedokázali by totiž rozoznať dozreté ovocie na zelenom pozadí listov. Najlepšie sa tento evolučný pohon sleduje u makakov rhesus a teraz ho prvýkrát pozorovali u voľne žijúcich druhov. Výsledky pozorovania predstavila na výročnom stretnutí Americkej asociácie pre rozvoj vedy antropologička Amanda Melinová. Urobila viac ako dvadsaťtisíc pozorovaní u 80 samičiek makakov. Samice makakov rhesus sa totiž bežne rodia s dvomi druhmi zraku - niektoré majú v očiach tri druhy zmyslových buniek (rovnako ako ľudia) a niektoré len dve. Ukázalo sa že samičky makakov s viacerými druhmi buniek vedia potravu nájsť rýchlejšie a ľahšie ako ich dichromatické príbuzné nielen v zajatí, ale aj vo voľnej prírode.


Počet obetí chemického útoku v Sýrii stúpol na 86, Rusko vinu Asada odmieta

Približne 200 ľudí je zranených alebo nezvestných.

BEJRÚT. Na 86 mŕtvych stúpol vo štvrtok počet obetí údajného leteckého útoku chemickými zbraňami, ku ktorému došlo v utorok v provincii Idlib na severozápade Sýrie. Informovala o tom agentúra DPA. Podľa ľudskoprávnej organizácie SOHR je medzi obeťami leteckého útoku na povstalcami ovládané mesto Chán Šajchún v provincii Idlib 30 detí a 20 žien. Ďalších približne 200 ľudí je zranených alebo nezvestných. Viacero západných mocností zo zodpovednosti za útok obviňuje vládu sýrskeho prezidenta Bašára Asada. Rusko, ktoré je Asadovým najsilnejším spojencom, však takéto obvinenia odmieta a tvrdí, že lietadlá sýrskych vzdušných síl zasiahli veľký sklad chemických zbraní a munície patriaci vzbúrencom. Takmer 90 ľudí teda podľa ruských predstaviteľov zomrelo po tom, čo zo zasiahnutého skladu unikli do ovzdušia chemické látky, ktoré sa tam nachádzali. Hovorca ruského ministerstva obrany generál Igor Konašenkov totiž na margo údajného útoku bojovými chemickými látkami uviedol, že sýrske vzdušné sily v skutočnosti útočili na laboratórium militantov, v ktorom sa vyrábali chemické zbrane. "Z tohto veľkého arzenálu vyvážali militanti chemické zbrane do Iraku," povedal Konašenkov pre ruskú štátnu tlačovú agentúru TASS. Podpredseda opozičnej Sýrskej národnej koalície Bašár Hakim však tvrdenia ruského rezortu obrany označil za lživé. "Niekto tvrdí, že cieľom útokov bol sklad zbraní. To je lož," uviedol Hakim bez toho, aby menoval Rusko.


V Litve dominuje basketbal. Futbalovú ligu môže hrať každý, kto má peniaze

Futbalisti Litvy zatiaľ v kvalifikácii neprehrali. Z troch zápasov získali päť bodov. Pri troche šťastia ich mohli mať aj deväť.

BRATISLAVA. Ihrisko s košom a obručou nájdete aj v dedine s pár obyvateľmi. Basketbal je v Litve súčasťou národnej identity. Vyše dvojmetrový pivot Arvydas Sabonis bol dokonca populárnejší ako prezident. Vo svetovom rebríčku sú basketbalisti Litvy na skvelom piatom mieste. Futbalová reprezentácia je v rebríčku FIFA až na 98. priečke. V piatok nastúpi v kvalifikácii o postup na majstrovstvá sveta proti Slovensku, ktoré je v rebríčku na 26. mieste. Podľa papierových predpokladov bude tím trénera Jána Kozáka favoritom. „V Litve si Slovensko vytvorilo postupom na majstrovstvá Európy výborné meno. Vedia, že máme kvalitných futbalistov a sú si vedomí, že to nebudú mať jednoduché,“ tvrdí brankár Marián Kello, ktorý ako jeden z mála slovenských futbalistov hrával v litovskej lige. Kello s klubom FBK Kaunas dokonca vyhral tamojšiu ligu i pohár. V predkole Ligy majstrov dokonca jeho tím v roku 2008 vyradil Glasgow Rangers. „Bolo to krásne obdobie. Dosiahli sme najväčší klubový úspech. Škoda, že sme v poslednom predkole nezvládli dvojzápas s Aalborgom a nepostúpili do základnej skupiny Ligy majstrov,“ spomína 34-ročný rodák z Gelnice. „Kvalitu litovskej súťaže dvíhali zahraniční hráči. Domáci neoplývali taktickou vyspelosťou,“ dodáva. Kým v tom čase mala litovská liga dvanásť mužstiev, teraz ich má len šesť. „Jej úroveň klesla. Výrazne za to môže ekonomická kríza. Aj keď sa vybuduje nové mužstvo, môže hrať najvyššiu súťaž. Stačí, ak má peniaze,“ približuje Kello. V nominácii Litvy je pätnásť legionárov, osem hráčov pôsobí v domácej súťaži. Z kádra trénera Edgarasa Jankauskasa pozná Kello viacerých futbalistov. Najskúsenejším je obranca Deividas Česnauskis so 64 reprezentačnými štartmi. „Je to šikovný a rýchly futbalista, ktorý vie dávať góly. V súčasnosti nastupuje v reprezentácii v obrane. Je to dôležitý článok litovského výberu,“ tvrdí Kello. Okrem toho hrával s Lukšom, Valskiskom i Novikovasom. Krídelník nemeckého Bochumu patrí podľa neho k najnebezpečnejším litovským futbalistom. „Litva bude hrať zo zabezpečenej obrany. Práve Novikovas je rýchlostný typ futbalistu, ktorý bude čakať na brejkové situácie. Gólovým hráčom je Valskis,“ dodáva. Najlepším strelcom tímu je s ôsmimi gólmi útočník z poľskej Jagiellonie Bialystok Fiodor Černych, ktorý je zároveň kapitánom. „Sústredil by som sa na vlastnú hru. Máme vyššiu kvalitu na každom poste. Potrebujeme dať rýchly gól a verím, že zvíťazíme,“ tvrdí Kello, ktorý odchytal za Slovensko tri reprezentačné zápasy. Litva získala v kvalifikácii zatiaľ päť bodov. Remizovala so Slovinskom 2:2 i v Škótsku 1:1 a naposledy doma zdolala Maltu 2:0. Pritom v zápase proti Slovinsku dostala vyrovnávajúci gól na 2:2 až v 93. minúte a v Škótsku viedla až do 89. minúty. Slováci odohrali s Litvou dva vzájomné zápasy, v oboch remizovali 1:1.


Pánik dal prvý gól za Washington. Pozitívna zmena, hovorí

Myslí si tiež, že jeho tím sa stále zlepšuje.

BRATISLAVA. Prvý zápas v novom drese, prvý gól. Taká je bilancia slovenského hokejového útočníka Richarda Pánika vo farbách Washingtonu Capitals v zámorskej NHL. Martinský rodák sa strelecky presadil v stredajšom prípravnom stretnutí proti St. Louis Blues, v ktorom jeho tím triumfoval 3:2, hoci ešte v 59. minúte prehrával. "Zo zápasu na zápas sa naše výkony zlepšujú a výsledkom toho bolo naše víťazstvo," zhodnotil pre klubový web Pánik, ktorý 69 sekúnd pred treťou sirénou vyrovnával na 2:2. V presilovke si našiel odrazený puk a pohotovo ho sklepol do siete. "Spoluhráči odviedli v početnej prevahe veľmi dobrú prácu, počkal som si na dorážku a som rád, že sa to skončilo gólom. V presilovkovej formácii sa cítim dobre. Je pozitívne, že v nej dostávam priestor a uvidíme, ako to bude ďalej fungovať," pokračoval 28-ročný krídelník.Pánik absolvoval v stredu premiéru v zostave Washingtonu po tom, čo v lete zamieril do hlavného mesta USA z Arizony Coyotes. S novými spoluhráčmi si "sadol" a súhru s nimi si pochvaľoval. "Myslím si, že sme odohrali kvalitné stretnutie. Boli sme dôslední v defenzíve a vytvorili sme si aj niekoľko šancí. Všetci v našej formácii sme dobrí korčuliari, snažíme sa pohybom vytvárať tlak na súperov a nútiť ich k chybám," hovoril slovenský reprezentant. Po jeden a pol roku v Arizone, kde hokej nie je športom číslo jeden si Pánik musí opäť zvykať na väčší záujem fanúšikov. Potvrdilo sa to už v jeho prvom vystúpení na domácom ľade. "Atmosféra vo Washingtone je oveľa živšia ako to bolo v Arizone. Musím však povedať, že je to pozitívna zmena," uzavrel účastník májových MS na Slovensku.


Bokroš sa dozvedel v Košiciach radostnú správu. Počas zápasu sa stal otcom

TRENČÍN. Napriek prehre v Košiciach 2:3 zazneli v kabíne hokejistov Dukly Trenčín radostný potlesk a gratulácie. Nesúviseli však s hokejom, ale boli adresované obrancovi Tomášovi Bokrošovi, ktorý sa stal počas zápasu prvýkrát otcom. "Nebolo to plánované na tento deň, ale som rád, že všetko dobre dopadlo," priznal. Bezprostredne po zápase sa trenčianski hokejisti pobrali do kabíny, v ktorej sa však Bokroš zdržal iba krátko. S telefónom v ruke a naliehavým výrazom vyšiel na chodbu, aby zistil jednu z najzásadnejších informácií v živote. "Stal som sa otcom, manželka Kristínka pred chvíľou porodila dcérku Emu," poznamenal príjemne rozrušený obranca. "Pôrod nebol plánovaný na tento deň, ale osud to zariadil inak. Ani neviem, čo povedať, som však najmä rád, že všetko dobre dopadlo. Snažil som sa to vymazať z hlavy, navyše som si hlavne myslel, že to nepríde dnes, ale až o pár dní. Som o to viac hrdý na manželku, že to skvele zvládla aj bezo mňa. Keď som odchádzal, bola doma a po zápase v Košiciach som si prečítal správy, že už je po tom." Trenčianski hokejisti zanechali v Košiciach sympatický dojem, doplatili však na slabšie úvody tretín, nepremieňanie šancí a pohŕdli aj dvomi vyše minútovými presilovkami o dvoch hráčov. "Rodina je určite dôležitejšia než hokej, to je fakt. Prehra v Košiciach nás však mrzí. Nezachytili sme začiatok zápasu a hoci sme sa domácim neskôr herne vyrovnali, už sme to nedokázali otočiť," poznamenal Bokroš.


Mestá a obce žiadajú poslancov, aby neschválili novelu zákona o dani z príjmu

Zákonom sa má zvýšiť odpočítateľná položka pre daň z príjmov fyzických osôb.

BRATISLAVA. Združenie miest a obcí Slovenska (ZMOS) sa pred začiatkom septembrovej schôdze Národnej rady (NR) Slovenskej republiky listom obrátilo na členov parlamentu. Zákonodarcov žiadajú, aby neschválili novelu zákona o dani z príjmu. Tá by totiž okrem zvýšenia čistých príjmov pracujúcich zároveň znamenala aj výpadok zdrojov v rozpočtoch samospráv, keďže celý výnos dane z príjmov fyzických osôb putuje práve im. Zástupcovia samospráv argumentujú negatívnym dosahom zákona na finančnú stabilitu a zabezpečenie zákonných kompetencií miest a obcí. ZMOS je presvedčené, že schvaľovaniu podobných závažných zmien by mala predchádzať komplexná odborná diskusia. "Prípadným prijatím zákona, ktorým sa zvýši odpočítateľná položka pre daň z príjmov fyzických osôb, sa zásadným spôsobom vstupuje do fungovania miestnej územnej samosprávy, menia sa dohodnuté pravidlá a kritériá na určovanie výnosu dane z príjmov pre samosprávne jednotky," skonštatoval výkonný podpredseda združenia Jozef Turčány. Negatívny dosah na príjmy miestnych i krajských samospráv vyčíslil na vyše 150 miliónov eur ročne, samotné mestá a obce by mali prísť o viac ako 105 miliónov eur. Súčasťou listu zaslaného členom parlamentu bola aj príloha približujúca dôsledky prijatia legislatívnej zmeny. ZMOS pripomína i to, že s upozornením združenia sa stotožnila aj Rada pre rozpočtovú zodpovednosť. Predstavitelia samosprávy z Banskobystrického samosprávneho kraja sa dokonca v stredu vybrali pred parlament, kde poslancov vyzývali, aby túto zmenu nepodporili. Návrh zákona už pred prázdninami prešiel prvým parlamentným čítaním a poslanci by ho mohli definitívne schváliť už na nadchádzajúcej septembrovej parlamentnej schôdzi. Návrh koaličného Mosta-Híd pritom predpokladá zvýšenie nezdaniteľnej časti základu dane od budúceho roka zo súčasného 19,2-násobku na 21-násobok životného minima. Fyzické osoby by si tak za rok 2020 mohli zo základu dane odpočítať sumu 4 414,20 eura, kým v tomto roku bola ročná výška nezdaniteľného minima na úrovni 3 937,34 eura. V konečnom dôsledku by sa tak daň z príjmov zamestnancov a živnostníkov znížila o viac ako 90 eur za rok. Podpredseda Banskobystrického samosprávneho kraja Ondrej Lunter pritom v stredu pred parlamentom, kam ho prišli podporiť vyše štyri desiatky starostov a primátorov z Banskobystrického kraja, povedal, že táto suma je zanedbateľná v porovnaní s tým, čomu čelia samosprávy. Na jednej strane hovorí o mesačnom znížení daní pre pracujúceho v sume zhruba jedného stravného lístka, na druhej strane pripomína investičný dlh na cestnej infraštruktúre a taktiež pokračujúce starnutie obyvateľstva, ktoré si v nasledujúcich rokoch vyžiada investície samospráv do zariadení sociálnej starostlivosti. Výpadok zhruba 150 miliónov eur ročne v rozpočtoch samosprávy by podľa neho situáciu ešte zhoršil. Ako argument použil aj hrozbu, že sa sanitka po rozbitých cestách nedostane k pacientovi v hornatej obci, ako aj to, že ľudia v produktívnom veku sa budú musieť starať o seniorov, lebo samosprávy nebudú mať pre nich kapacity. Samosprávy pri tomto opatrení dlhodobo argumentujú aj tým, že štát im pridáva stále ďalšie kompetencie, avšak nezabezpečuje ich finančné krytie. "ZMOS preto zásadne odmieta, aby sa prijímanie opatrení štátu realizovalo úbytkom vlastných príjmov samospráv a súčasne sa prijímali opatrenia, ktorými sa prudko zvyšujú povinné výdavky samospráv," uviedol ZMOS. Predkladatelia hovoria o ročnom dopade na rozpočty samospráv zhruba 150 miliónov eur. Zároveň však dodávajú, že ich príjmy budú v budúcom roku napriek tomu stúpať. Priaznivá situácia na trhu práce totiž výrazne zvyšuje aj výnosy z daní z príjmov fyzických osôb. Pripomínajú, že v posledných rokoch výnosy samospráv z tejto dane rástli omnoho rýchlejšie, ako priemerná mzda či príjmy štátu. Most-Híd sa podľa aktuálnych vyjadrení návrh z rokovania parlamentu preto stiahnuť nechystá. A to ani z pohľadu nárokov na verejné financie ako také, ktoré sa v poslednom období dostávajú pod tlak. "Návrh, ktorý poslanci na septembrovej schôdzi prerokujú v druhom čítaní, je kompromisný, je výsledkom ústupkov, na ktoré strana pristúpila počas predchádzajúcich rokovaní. Na stiahnutie návrhu dôvod nevidíme," uviedla pre agentúru SITA hovorkyňa strany Most-Híd Klára Debnár. Návrh je pritom podľa nej pripravený tak, aby ľudia platili nižšie dane a zároveň, aby sa príjmy samospráv v porovnaní s príjmami v predchádzajúcich rokoch neznížili. Navrhované opatrenie je súčasťou koaličného sociálneho balíčka. Cieľom tohto opatrenia je podľa poslancov zvýšiť životnú úroveň pracujúcich, práve na to má poslúžiť zvýšenie nezdaniteľnej časti základu dane. Strana zároveň odmieta argumenty, ktoré používajú predstavitelia samospráv. Diskusiu s nimi neodmieta, stiahnutie navrhovanej novely však nepripúšťa. "Je nám ľúto, že sa pán Lunter vydal po ceste, na ktorej používa nepravdivé a skreslené údaje. Témou rozhovorov so samosprávami, namiesto stiahnutia predmetného návrhu, môže byť zmena financovania samospráv. Keď župani namiesto protestov prídu s konštruktívnym návrhom, predkladatelia sú pripraví viesť o ňom rozhovory," dodala Debnár.


Niektoré disciplinárne konania trvali neprimerane dlho

Nedá sa však konštatovať nefunkčnosť či nečinnosť, uviedla Súdna rada.

BRATISLAVA. Niektoré konkrétne disciplinárne konania trvali neprimerane dlho. Pripustila to Súdna rada SR. Zistenie príčin a dôvodov tejto skutočnosti je aktuálne predmetom úkonov smerujúcich k realizácii zákonného postupu vo veci. "Nedá sa však konštatovať nefunkčnosť či nečinnosť disciplinárnych senátov ako celku," uviedla hovorkyňa Kancelárie Súdnej rady SR Veronika Müller. Štatistika Súdnej rady SR poukázala na to, že v minulom roku bolo prijatých 34 nových návrhov na začatie disciplinárneho konania a rozhodnutých vecí bolo 46. "V týchto číslach sú premietnuté len meritórne rozhodnutia, teda rozhodnutie o konkrétnom disciplinárnom návrhu," priblížila Müller. Ako ďalej vysvetlila, senáty tiež vybavujú, prípadne rozhodujú aj o procesných otázkach, akými sú napríklad vznesené námietky zaujatosti, neúplné podania, respektíve podania od neoprávnených subjektov. "Fakt, že senáty sú funkčné a vykonávajú svoju činnosť, vyplýva i z toho, že v prvom polroku 2019 sa uskutočnilo 14 ústnych pojednávaní, 11 verejných zasadnutí a 13 neverejných zasadnutí disciplinárneho senátu," povedala. Zdĺhavosť niektorých disciplinárnych konaní podľa hovorkyne ovplyvňujú aj niektoré procesné otázky, o ktorých je disciplinárny senát povinný tiež rozhodovať. "Pre porovnanie v roku 2016 bol nápad vecí 47 návrhov a rozhodnutých v danom roku bolo 43 vecí. Z porovnania rokov 2016 a 2018 vyplýva, že tendencia počtu rozhodnutých vecí v roku 2018 nie je klesajúca oproti roku 2016," komentovala s tým, že je to v oboch prípadoch "obdobné" a "primerané". Ako dodala, činnosť disciplinárnych senátov organizačne a technicky zabezpečuje Kancelária Súdnej rady Slovenskej republiky. Túto úlohu predtým vykonával Najvyšší súd Slovenskej republiky. "Kancelária súdnej rady zabezpečila vytvorenie samostatných priestorov pre disciplinárne senáty vrátane pojednávacej miestnosti, aby si mohli disciplinárne senáty plniť svoje úlohy, a to nezávisle od sústavy všeobecných súdov. Zároveň majú k dispozícii poradnú miestnosť pre potreby členov jednotlivých disciplinárnych senátov," uzavrela.


Rusko doviezlo na Krym šesť jadrových hlavíc, tvrdí vodca krymských Tatárov

Džemilev sa domnieva, že oslobodenie Krymu je možné len diplomatickou cestou.

KYJEV. Rusko doviezlo na Krymský polostrov šesť jadrových hlavíc. V Bruseli to v stredu uviedol ukrajinský poslanec a predstaviteľ krymských Tatárov Mustafa Džemilev. "Podľa našich informácií boli na polostrov dovezené jadrové zbrane. Informačné služby Medžlisu (neformálneho parlamentu krymských Tatárov, pozn. TASR) oznámili, že bolo dovezených šesť jadrových hlavíc," povedal Džemilev. Podľa jeho informácií je v súčasnosti na Kryme približne 70-tisíc príslušníkov ruských ozbrojených síl vrátane príslušníkov polície a Federálnej bezpečnostnej služby. Z Krymu urobili "vojenskú základňu", dodal. Džemilev sa domnieva, že "oslobodenie Krymu je možné len diplomatickou cestou, prostredníctvom vyvíjania tlaku na agresora". Vadym Skibickyj, predstaviteľ Hlavnej správy rozviedky ukrajinského ministerstva obrany, ešte vo februári tvrdil, že Rusko "prijíma kroky na ďalšie hromadenie vojsk na Kryme, na modernizáciu zariadení v prevádzke, na schopnosť nasadenia nosičov jadrových zbraní a systémov riadených striel s cieľom dostať do roku 2020 veľkosť a bojový potenciál vojsk na Kryme na úroveň (obdobia bývalého) Sovietskeho zväzu".


V Japonsku predávali jedovatú rybu, ľudí upozornil varovný systém

Mesto Gamagori použilo na varovanie obyvateľov amplióny využívané pri zemetraseniach.

TOKIO. Mesto Gamagori na južnom pobreží japonského ostrova Honšu využilo svoj systém varovných ampliónov, aby upozornilo obyvateľov na hrozbu smrteľnej otravy, pokiaľ by skonzumovali jednu z piatich porcií rybieho mäsa, ktoré sa dostali do predaja v miestnom supermarkete. V jednom z balení mäsa ryby fugu, ktoré sa v Japonsku predáva ako zimná pochúťka, bola totiž prítomná i pečeň obsahujúca potenciálne smrtiaci jed, informovala v utorok agentúra AP. Predstavitelia regionálnych zdravotníckych orgánov vyjadrili obavu, že jed z nájdenej pečene kontaminoval aj zvyšné štyri balenia, ktoré supermarket predal svojim zákazníkom. Upozornili, že tento jed nie je možné z mäsa odstrániť umývaním ani varením. V súvislosti s incidentom v Gamagori nebolo podľa AP hlásené nijaké úmrtie. Zdravotnícke orgány zistili, že uvedený obchod už roky predáva balenia so zakázanou pečeňou fugu s tým, že ide o špecifický poddruh, ktorý je "takmer netoxický". Nelegálny predaj vyšiel najavo až teraz, keď jeden zo zákazníkov priniesol svoj nákup do zdravotného strediska. V záujme upozornenia zvyšných štyroch kupcov, ktorí neboli známi, využilo mesto varovné amplióny, využívané bežne pri zemetraseniach a iných katastrofách. Najmenej dvaja z nich prišli následne zakúpený tovar vrátiť. Ministerstvo zdravotníctva medzitým danému supermarketu nariadilo stiahnuť všetky balenia fugu a pozastaviť ich ďalší predaj. Vzhľadom na nebezpečenstvo otravy môžu ryby fugu môžu v Japonsku spracovávať len držitelia špeciálneho osvedčenia. Mäsom tejto ryby sa napriek tomu každoročne otrávia desiatky ľudí. Vlani bolo zaznamenaných 31 takýchto prípadov, ani jeden z nich sa však neskončil smrťou.


V USA odsúdili na doživotie rodičov, ktorí väznili svojich 12 detí

LOS ANGELES. Rodičov z amerického štátu Kalifornia odsúdili na doživotie za to, že dlhodobo väznili, zanedbávali a týrali 12 svojich detí vo veku od troch do 30 rokov. O predčasné prepustenie môžu požiadať najskôr po 25 rokoch, píše agentúra DPA. Na základe vyneseného verdiktu David Turpin (57) a Louise Turpinová (50) zrejme zostanú za mrežami až do konca života. Vo februári tohto roku priznali vinu v 14 bodoch obžaloby. Súd v meste Riverside vyniesol rozsudok na emotívnom pojednávaní, počas ktorého po prvý raz verejne vypovedali niektoré zo zneužívaných detí. "Moji rodičia mi vzali celý život, ale ja si ho beriem späť," povedala s plačom jedna z dcér. Matka Louise Turpinová sa taktiež neubránila slzám a svojim deťom sa za spôsobené utrpenie ospravedlnila. Jej manžel David len s ťažkosťami predniesol krátke vyhlásenie, v ktorom uviedol, že svojim deťom nemal v úmysle ublížiť. Policajti objavili podvyživené deti, zadržiavané v dome v kalifornskom meste Perris, približne 112 kilometrov od Los Angeles v polovici januára 2018. Stalo sa tak po tom, ako sa 17-ročnému dievčaťu, ktoré plánovalo útek viac ako dva roky, podarilo uniknúť cez okno a zavolať políciu. Deti museli po vyslobodení hospitalizovať a zveriť do starostlivosti úradov. Súrodenci boli v "dome hrôzy" vystavení strašnému zaobchádzaniu. Boli pripútaní za trest k posteliam alebo zatváraní do klietok a často sa nemohli ísť ani umyť alebo na toaletu. Pár svoje deti bil a mučil hladom a dokonca provokoval jedlom, keď ho nesmeli jesť. Jedno z detí vo veku 12 rokov malo priemernú váhu sedemročného dieťaťa. Turpinovci svoje deti začali týrať svoje deti v 90. rokoch, keď ešte bývali v štáte Texas. Do Kalifornie sa presťahovali v roku 2010. V čase vyslobodenia bolo sedem zo zadržiavaných súrodencov už dospelých, ale boli tak podvýživení, že vyzerali ako nedospelé osoby. Prečo Turpinovci svoje deti týrali, nie je jasné. O predčasné prepustenie budú môcť požiadať po 25 rokoch vzhľadom na vysoký vek.


Rada Európy upozorňuje na Gašparove útoky proti novinárom

Rada Európy žiada slovenské úrady o reakciu.

BRATISLAVA. Rada Európy upozorňuje na útoky Tibora Gašpara na slovenských novinárov. Informuje o tom spravodajský web Denníka N. Bývalý policajný prezident spustil „ohováračskú a nenávistnú kampaň“ proti novinárom, ktorí písali o vražde Jána Kuciaka a Martiny Kušnírovej, píše Rada Európy. Spomína šéfredaktora Aktualít Petra Bárdyho, reportéra portálu Martina Turčeka, Moniku Tódovú z Denníka N a Janu Šimíčkovú z Plus 7 dní. Odvoláva sa na Gašparove statusy na Facebooku a slovenské úrady žiada o reakciu.


Odfotili korytnačku zamotanú v plaste, potom ju vyslobodili (fotogaléria)

Morská ryba ploskozubec sa zúfalo snažila nájsť vhodné miesto na úkryt, keď sa na ňu vrhol húf žralokov. Z ryby zostalo iba pár šupiniek. Dramatický moment úspešného lovu zachytil na zábere fotograf Richard Barnden. Snímka tento rok zvíťazila v súťaži Underwater Photographer of the Year (Podmorský fotograf roka). Do súťaže môžu prihlásiť fotografi svoje zábery, ktoré vznikli pod hladinou oceánov, morí, jazier a dokonca aj bazénov. Dnes má súťaž trinásť kategórií. Do tohtoročného štvrtého ročníka súťaže prihlásili ľudia zo 65 krajín viac ako 5000 záberov. Pozrite si výherné fotografie.


Slováci začínajú uprednostňovať spoločnosti pred živnosťami

Zakladanie spoločností s ručením obmedzeným a akciových spoločností zaznamenalo nárast.

BRATISLAVA. Zakladanie živnosti má na Slovensku za posledné tri roky klesajúcu tendenciu, podnikatelia začínajú uprednostňovať podnikanie formou právnickej osoby. V minulom roku bolo založených o 5 075 živností menej ako v roku 2014, čo je pokles o približne o 12,5 percenta. Naopak, zakladanie spoločností s ručením obmedzeným a akciových spoločností zaznamenal výrazný nárast. V minulom roku ich bolo založených o 5 087 viac ako v roku 2014, čo je nárast o 38,5 percenta. Vyplýva to z analýzy portálu Indexpodnikatela.sk, ktorá zbierala údaje o založení a rušení živností a spoločností za rok 2016. Ako ďalej z údajov vyplýva, v minulom roku si 35 445 Slovákov založilo živnosť, avšak 42 108 živnosť zrušilo. Najviac živností (4 850) bolo zrušených v poslednom mesiaci v roku, pričom v decembri bolo založených aj najmenej nových živností (1 125). Najviac živností (4 099) bolo založených v apríli. Eseročiek a akciových spoločností v minulom roku vzniklo 18 310 a zaniklo 8 061. Podobne ako pri živnostiach, aj v prípade akciových spoločností a spoločností s ručením obmedzením, bolo najviac z nich zrušených v decembri (1 048). Zároveň bol december jediným mesiacom v roku, v ktorom bolo viac zrušených spoločností, ako založených. Podľa portálu sa zakladanie živností stáva medzi slovenskými občanmi menej atraktívne a naopak, podnikanie vo forme právnickej osoby naberá na príťažlivosti. „K tomuto trendu prispievajú určite aj naše zákony, ktoré robia živnosť menej atraktívnou z dôvodu vysokého odvodového zaťaženia živnostníkov,“ uviedli analytici z portálu Indexpodnikateľa.sk.


Britský parlament odmietol ďalšie hlasovania o alternatívach k brexitu

LONDÝN. Dolná snemovňa britského parlamentu v stredu odmietla pokračovať v indikatívnych hlasovaniach o alternatívach brexitu. Po tom, ako sa hlasovanie o tejto otázke skončilo nerozhodne pomerom hlasov 310 k 310, rozhodol svojím hlasom v neprospech poradných hlasovaní predseda Dolnej snemovne John Bercow. Informovala o tom spravodajská televízia Sky News. Ako upozorňuje Sky News, išlo o prvý prípad za posledných vyše 25 rokov, keď musel pre nerozhodný počet hlasov poslancov hlasovať aj predseda Dolnej snemovne. Naposledy nastala podobná situácia v roku 1993 počas rokovania o Maastrichtskej zmluve. V ďalšom kole hlasovaní prešiel o jeden hlas návrh zaväzujúci britskú premiérku Theresu Mayovú požiadať o ďalšie odloženie termínu brexitu s cieľom vyhnúť sa odchodu Spojeného kráľovstva z EÚ bez dohody. Spojené kráľovstvo malo pôvodne Úniu oficiálne opustiť 29. marca. Mayová však 22. marca na summite EÚ v Bruseli dosiahla odklad brexitu v prípade neschválenia dohody do 12. apríla s tým, že dovtedy by mal Londýn informovať svojich európskych partnerov, ako si predstavuje ďalší postup. Európski lídri zvolali na 10. apríla mimoriadny summit, na ktorom buď zvážia žiadosť Británie o odklad brexitu, alebo prerokujú na poslednú chvíľu prípravy na brexit bez dohody.


Východ USA zasiahla snehová víchrica Stella, úrady rušia lety i vyučovanie

Úrady predpokladajú, že víchrica zasiahne aj oblasť Veľkých prérií a tzv. stredoatlantickú oblasť.

WASHINGTON. Letecké spoločnosti pôsobiace v USA začali postupne rušiť viac ako 5000 na utorok naplánovaných letov. Dôvodom je snehová víchrica Stella, ktorá zasiahla východné pobrežie USA, informoval portál FlightAware. Fujavica na východné pobrežie USA udrela po tom, ako počasie v januári a vo februári bolo na túto časť USA neobvykle teplé: teplota neraz presiahla 20 stupňov Celzia. V pondelok i utorok však na východe USA panovali pre toto obdobie nezvyčajne nízke teploty, od mínus štyri až do dvoch stupňov Celzia. Predpokladá sa, že okrem východného pobrežia víchrica zasiahne aj oblasť Veľkých prérií a tzv. stredoatlantickú oblasť. Agentúra Reuters v utorok uviedla, že guvernéri štátov New York, New Jersey, Pensylvánia a Virgínia už vyhlásili stav núdze. Ide o regióny, kde žije okolo 50 miliónov ľudí. Husto sneží v oblasti Bostonu, New Yorku, Baltimoru i Filadelfie. Očakáva sa, že napríklad v okolí New Yorku napadne do stredy rána do 60 centimetrov snehu. Hranica, kde sa snehové zrážky menia na dažďové, prechádza južne od Washingtonu. Newyorská radnica v noci na utorok vyzvala obyvateľov mesta, aby v utorok podľa možnosti zostali doma alebo aspoň nepoužívali autá, kým technické služby sneh z ciest neodstránia. Varovala tiež pred nízkou viditeľnosťou kvôli hustému sneženiu a nárazovému vetru. Energetické spoločnosti sa pripravili na možné výpadky v dodávkach elektrického prúdu. Očakávajú sa aj výpadky v železničnej a autobusovej doprave a možné prerušenie na viacerých linkách newyorského metra. Štátne školy v New Yorku v utorok zrušili vyučovanie. Rovnaké nariadenie vydali aj úrady v ďalších mestách, napr. v Bostone, v okrese Fairfax County či vo Filadelfii.


Napätie medzi USA a Čínou znížilo cenu ropy

Cena severomorskej ropnej zmesi Brent s dodávkou v auguste dosiahla v pondelok 72,77 USD za barel (159 litrov).

SINGAPUR. Ceny ropy v pondelok klesli, keď trhy zareagovali na vyhlásenia Číny, že zavedie odvetné dovozné clá na americké produkty. Peking to uviedol v reakcii na rozhodnutie amerického prezidenta Donalda Trumpa uvaliť dovozné clá na čínsky tovar v hodnote 50 miliárd USD (43,12 miliardy eur). "Ceny ropy išli prudko nadol potom, ako sa v piatok (15.6.) zvýšilo napätie v obchodných vzťahoch medzi USA a Čínou," uviedol Benjamin Lu z maklérskej spoločnosti Phillip Futures v Singapure. Trump v piatok oznámil, že na čínsky tovar v hodnote 50 miliárd USD zavedú Spojené štáty 25-percentné clá. Do platnosti by mali vstúpiť 6. júla, pričom prvé clá sa budú týkať takmer 820 položiek. Hodnota týchto tovarov predstavuje približne 34 miliárd USD. Neskôr by sa clá mali zaviesť na ďalších vyše 280 produktov v hodnote okolo 16 miliárd USD. Čína následne oznámila, že zavedie odvetné clá, ktoré sa okrem agrárnych produktov dotknú aj dovozu ropy z USA. Cena severomorskej ropnej zmesi Brent s dodávkou v auguste dosiahla do 7.25 h SELČ 72,77 USD za barel (159 litrov). V porovnaní s piatkovou uzávierkou tak klesla o 67 centov. Ešte výraznejšie klesla cena americkej ľahkej ropy WTI s júlovým kontraktom. Dosiahla 63,86 USD/barel, čo predstavuje pokles o 1,20 USD. Navyše, trhy v súčasnosti čakajú na blížiacu sa schôdzku Organizácie krajín vyvážajúcich ropu (OPEC) a štátov mimo ropného kartelu na čele s Ruskom, na ktorej by mali rozhodnúť o budúcej ťažobnej politike. Schôdzka sa uskutoční 22. júna vo Viedni. Väčšina analytikov očakáva, že producenti objem ťažby zvýšia.


Väčšina sľúbených peňazí na obnovu Notre-Dame ešte neprišla

Darcovia prisľúbili približne miliardu eur.

PARÍŽ. Väčšina peňazí prisľúbená na obnovu parížskej katedrály Notre-Dame poškodenej mohutným požiarom sa ešte nevyzbierala, napísal v stredu vo vyhlásení miestny arcibiskup Michel Aupetit. Darcovia prisľúbili približne miliardu eur, ale zatiaľ "väčšia časť týchto darov ešte neprišla", uviedol arcibiskup. Katedrála Notre-Dame nazývaná aj Chrám Matky Božej v Paríži, nachádzajúca sa v srdci francúzskej metropoly, prišla pri obrovskom požiari 15. apríla o štíhlu vežu a väčšinu strechy. Tragédia nenechala ľudí chladnými, okamžite vyvolala vlnu podpory. Jeden zo štyroch orgánov poverených zbieraním peňazí na obnovu Notre-Dame, nadácia La Fondation du Patrimoine, minulý víkend oznámila, že už zbierku zastavila. Nadácia spresnila, že dostala 218 miliónov eur a že celková suma prijatá na rekonštrukciu katedrály dosiahla 900 miliónov eur. Francúzsky minister kultúry Franck Riester však v pondelok povedal: "Je unáhlené myslieť si, že máme vyzbieraných až priveľa peňazí." Príjem finančných darov koordinuje práve parížske arcibiskupstvo. To vedie Nadáciu Notre-Dame, ktorá podľa vyhlásenia zatiaľ vyzbierala 13,5 milióna eur. "Preto zbierka pokračuje," dodal arcibiskup. Nadácia Notre-Dame vedie rozhovory s rodinami Pinaultovcov a Arnaultovcov, konkurenčnými impériami obchodujúcimi s luxusným tovarom - tie prisľúbili 100 miliónov a 200 miliónov eur. Títo veľkí sponzori rozvrhnú svoje peňažné dary podľa toho, ako sa budú vyvíjať rekonštrukčné práce na katedrále, povedal pre agentúru AFP predstaviteľ Nadácie Notre-Dame Christophe Rousselot. Vysvetlil, že zbierka peňazí pokračuje, lebo nikto ešte nevie povedať, koľko budú práce na obnove chrámu stáť.


YouTube naďalej stráca inzerentov pre obavy z kontroverzných videí

NEW YORK. Internetový portál pre zdieľanie videí YouTube ďalej stráca inzerentov kvôli obavám, že ich reklamy budú spájané s kontroverznými videami. Prerušenie inzercie na YouTube vo štvrtok oznámila najväčšia americká banka JPMorgan Chase & Co a farmaceutická spoločnosť Johnson & Johnson, v stredu rovnaký krok ohlásili americkí telekomunikační operátori Verizon a AT&T. Od inzercie na YouTube sa už skôr odvrátilo viacero známych britských značiek, napríklad maloobchodný reťazec Marks & Spencer. Portál sa stal terčom kritiky kvôli zobrazovaniu reklám pri videách s homofóbnou či antisemitskou tématikou. Internetový gigant Google, ktorý je majiteľom portálu YouTube, sa tento týždeň za praktiky pri zobrazovaní reklamy ospravedlnil a prisľúbil zmeny. „Rád by som sa ospravedlnil našim partnerom a zadávateľom reklamy, ktorých sa mohlo dotknúť, že ich inzercia sa objavila pri kontroverznom obsahu,“ povedal šéf európskej divízie podniku Matt Brittin. Spoločnosť Johnson & Johnson vo štvrtok uviedla, že chce pozastavením inzercie na YouTube zaistiť, aby sa ich reklamy neobjavovali na kanáloch, ktoré podporujú „urážlivý obsah“. Niekoľko hodín po firme Johnson & Johnson oznámila zastavenie reklamy na YouTube rovnako JPMorgan. Tá je podľa aktív najväčšou bankou v Spojených štátoch a ročne vynaloží na marketing okolo tri miliardy dolárov, píše agentúra Reuters. Portál YouTube je kľúčovým motorom rastu spoločnosti Google. Príjmy Google z reklamy na YouTube podľa výskumnej spoločnosti eMarketer v minulom roku dosiahli 5,58 miliardy dolárov, napísala agentúra Reuters.


V španielskom nočnom klube spadol strop, zranilo sa 26 ľudí

Do nemocnice previezli 11 ľudí, ostatných ošetrili na mieste.

MADRID. Dovedna 26 ľudí utrpelo zranenia po tom, ako sa v nedeľu zrútila časť stropu v madridskom nočnom klube. S odvolaním sa na miestne úrady o tom informovala o tom agentúra AP. Tamojšie pohotovostné zložky uviedli, že do neďalekej nemocnice previezli 11 osôb s ľahkými zraneniami. Ďalších zranených ošetrili priamo na mieste. Na ľudí nachádzajúcich sa v nočnom klube, ktorý sa nachádza v južnej časti Madridu, spadla časť stropu s plochou zhruba 16 metrov štvorcových.


Pri ostreľovaní ukrajinskej Avdijivky zahynulo osem civilistov

KYJEV. Ostreľovanie mesta Avdijivka na východe Ukrajiny si v uplynulých dňoch vyžiadalo osem civilných obetí a 30 zranených. Informoval o tom v piatok v Kyjeve Alexander Hug, podpredseda osobitnej pozorovateľskej misie Organizácie pre bezpečnosť a spoluprácu v Európe (OBSE) na Ukrajine. Hug konštatoval, že počas uplynulého týždňa, keď došlo k eskalácii napätia v Donbase, sa počet prípadov porušenia dohody o prímerí zvýšil na trojnásobok. Šesťnásobne vzrástol počet prípadov, keď boli do bojov nasadené ťažké zbrane, ktoré majú byť v súlade s dohodou znepriatelených strán stiahnuté zo styčnej línie. Ostreľovanie prebiehalo z mínometov, tankov a raketometov. Hug poukázal na to, že obe strany konfliktu tvrdia, že tieto druhy zbraní stiahli od styčnej línie, avšak tímy OBSE ich tam minulý týždeň počas inšpekcie videli najmenej 106 kusov. Pripomenul, že OBSE už 1. februára obe strany vyzvala na odsun uvedených zbraní z oblasti letiska v Donecku a z miest Avdijivka a Jasynuvata. Hug tiež informoval, že misia OBSE na Ukrajine teraz pozostáva zo 722 pozorovateľov, z ktorých 603 sa nachádza na východe krajiny. OBSE má k dispozícii aj 331 ukrajinských a 93 zahraničných spolupracovníkov. Situácia na východe Ukrajiny sa opäť vyhrotila počas posledného januárového víkendu, čo vyvolalo veľké znepokojenie medzinárodného spoločenstva.


Policajti mali raziu naprieč Slovenskom, dôvodom majú byť podvody s DPH

Národná kriminálna agentúra spustila policajnú raziu v Bratislave, Trnave, Košiciach, Banskej Bystrici a na ďalších miestach.

BRATISLAVA. Celoslovenskú policajnú raziu súvisiacu s podozrením na rozsiahle daňové úniky potvrdila TASR finančná správa. "Môžeme potvrdiť, že ide o celoslovenskú akciu zameranú na podvody s DPH pri obchodovaní so stavebnou oceľou. Za finančnú správu sú zapojené desiatky ľudí z Kriminálneho úradu finančnej správy. Viac informácií nateraz nie je možné zverejniť," uviedla hovorkyňa daniarov Patrícia Macíková. Národná kriminálna agentúra (NAKA) spustila policajnú raziu dnes v skorých ranných hodinách v Bratislave, Trnave, Košiciach, Banskej Bystrici a na ďalších miestach. Informoval o tom portál Aktuality.sk. Polícia pri nej mala zadržať už viac ako 20 podozrivých osôb. Podľa informácií portálu súvisí akcia s "obrovskou daňovou kauzou", v ktorej mohla štátu vzniknúť škoda presahujúca desať miliónov eur. Prípad bol údajne rozpracovaný už dlhšie obdobie. "Môžeme potvrdiť, že od skorých ranných hodín vykonávajú príslušníci Národnej kriminálnej agentúry Prezídia Policajného zboru zaisťovacie a zadržiavacie úkony na viacerých miestach Slovenska v súvislosti so závažnou ekonomickou trestnou činnosťou. Konkrétne ide o nadmerné odpočty DPH s komoditou betonárskej ocele," uviedol hovorca Prezídia Policajného zboru Martin Wäldl s tým, že v tejto chvíli vzhľadom na prebiehajúce procesné úkony nie je možné poskytnúť žiadne bližšie informácie.


V Nórsku zrejme našli vojenskú veľrybu ruského námorníctva

Ruské námorníctvo sa malo vrátiť k výcviku veľrýb, tuleňov a delfínov.

OSLO, MOSKVA. Námorní experti v Nórsku sa domnievajú, že v nórskych vodách sa objavila veľryba, ktorú zrejme školilo ruské námorníctvo v rámci programu na využívanie vodných cicavcov ako špeciálnej vojenskej sily. Ako informoval britský denník Guardian, nórski rybári loviaci vo vodách v blízkosti nórskej rybárskej dediny Inga minulý týždeň informovali o bieluhe, ktorá mala na sebe zvláštny postroj a plávala v tesnej blízkosti rybárskych lodí. Nórska spravodajská spoločnosť NRK citovala rybára Joara Hestena, ktorý spresnil, že veľryba sa priblížila k lodiam, ktorých posádky si pri tom všimli, že má na sebe „nejaký postroj“. Vnútri postroja, ktorý z veľryby sňali, sa našiel nápis „Zariadenie Petrohradu“. Podivné správanie veľryby, ktorá aktívne vyhľadávala lode a snažila sa ťahať popruhy a laná na ich bokoch, ako aj skutočnosť, že mala na sebe tesný postroj, ktorý sa zdal byť prispôsobený kamere alebo zbrani, vyvolali u nórskych odborníkov domnienku, že zviera prešlo v susednom Rusku špeciálnym výcvikom. Rybár Hesten ešte spresnil, že bieluha bola veľmi krotká a zdalo sa, že je zvyknutá na ľudí. Morský biológ Martin Biuw z nórskeho Inštitútu pre morský výskum hovorí, že „ak táto veľryba pochádza z Ruska – a je veľký dôvod myslieť si to“, označkovalo ju ruské námorníctvo, lebo vedci to takýmto spôsobom nerobia. Audun Rikardsen, ktorý je profesorom na katedre arktickej a morskej biológie na Arktickej univerzite v Nórsku (UiT), pre NRK uviedol, že je známe, že v Rusku majú veľryby v zajatí, ako aj to, že niektoré z nich pustili na slobodu – práve takéto veľryby potom často vyhľadávajú lode. Rikardsen dodal, že sa skontaktoval s ruskými výskumníkmi, ktorí však uviedli, že s takýmto projektom nemajú nič spoločné. „Povedali mi, že s najväčšou pravdepodobnosťou ide o záležitosť ruskej námornej posádky v Murmansku,“ povedal Rikardsen. Denník Guardian pripomenul, že v osemdesiatych rokoch v Sovietskom zväze existoval program na výcvik delfínov na vojenské ciele, pričom sa využívalo ich ostré videnie, schopnosť nenápadnej plavby a dobrá pamäť. Tento program výcviku cicavcov sa skončil v 90. rokoch. Podľa správ, ktoré v roku 2017 odvysielala televízia Zvezda patriaca ruskému ministerstvu obrany, sa však ruské námorníctvo medzičasom vrátilo k výcviku veľrýb, tuleňov a delfínov. Guardian dodal, že murmanský výskumný ústav morskej biológie počas svojho výskumu dospel k záveru, že delfíny a tulene sú oveľa vhodnejšie na výcvik a arktické podnebie ako bieluhy. Veľryby sú podľa vedcov priveľmi citlivé na chlad a nedosahovali rovnakú „vysokú profesionalitu“ v porovnaní s tuleňmi, ktoré majú oveľa lepšie vyvinutú schopnosť pamätať si ústne rozkazy.


Trump sa snaží, obchodný deficit USA bol ale vlani najvyšší za dekádu

Deficit obchodu s Čínou sa vyšplhal na historické maximum.

WASHINGTON. Obchodný deficit USA na konci vlaňajška prudko vzrástol, keď vyskočil takmer o pätinu. Dovoz totiž vzrástol a vývoz klesol. Schodok za celý rok 2018 bol najvyšší za desať rokov aj napriek snahám prezidenta Donalda Trumpa o jeho redukciu. Deficit zahraničnej obchodnej bilancie v decembri medziročne stúpol takmer o 19 percent na 59,8 miliardy USD (52,78 miliardy eur) z 50,3 miliardy USD v novembri, uviedlo americké ministerstvo obchodu. Import sa v decembri zvýšil o 2,1 percenta na 264,9 miliardy USD a export klesol o 1,9 percenta na 205,1 miliardy USD. Schodok bilancie obchodu s tovarmi a službami za celý rok 2018 vzrástol o 68,8 miliardy USD alebo 12,5 percenta na 621 miliárd USD a bol najvyšší od roku 2008, keď v dôsledku finančnej krízy dosiahol 708,7 miliardy USD. Deficit obchodu s Čínou dosiahol vlani historické maximum 419,2 miliardy USD.